ئەرگەنەکۆن ل زاپێ - دارکا مازی\n-درۆنێن ئیرانێ و رۆکەتێن کۆرنێتێ ل مەتینا\nبەری چەند رۆژان سالڤەگەرا شەھیدبوونا وان پێشمەرگەیان بوو کو ب رۆکەتا کۆرنەتا پەکەکێ ل چیایێ مەتینا ھاتبوون شەھید کرن. ئەڤ بوویەرە چ جاران د ھشێ گەلێ کورد دا نایێ ژێبرن. ژ بەر کو نە تەنێ پەکەکە، کەس نکارە ڤێ خوینرژاندنێ ئینکار بکە. فەرماندارێ پایەبلندێ ھەپەگێ ئۆزگور ژیاندا ب بەلگەڤە ھەر تشت نیشانی گەلێ کوردستانێ دا. عەجێب بوو کو تەنێ سێ رۆژان پشتی بیرئانینا بوویەرێ، رەژیما ئیرانێ ب درۆنان ئێریشی ھەولێرێ کر. تەڤی کو ئەڤە نە جارا یەکێیە کو ئیران ب رێیا حیزبولاهێ و ملیشیایێن حەشدا شەعبی ئێریشی ھەرێما کوردستانێ دکە. لێ دەما کو ئێریش پێک ھات، سازیا نووچەیا (مھر) یا ئیستیخباراتا ئیرانێ و دەزگەھا (رۆژنیوس) یا پەکەکێ، ھەر دویان ژی نووچەیەک پارڤە کرن کو ل ڤێ جھێ مۆسادا ئیسرایلی ھەبوویە. لێ ژ بلی خەلکێ سڤیل، ترۆمبێل و خوارنگەھان هیچ کەسەکێ زرار نەدیت. نە مۆساد و نە ژی کەسەکێ دن ل ور بوو. دەما کو بوویەرەک دقەومە، چاپەمەنیا پەکەکێ ژ داگیرکەران بێھتر ئێریشی ھەرێما کوردستانێ دکە. ژ بەر کو بنگەھا ئاژانسێن نووچەیێن ئیرانێ و چاپەمەنیا پەکەکێ یەک جھە، ئەو ژ قەرەقۆلێن (ھەمزە) و (رەمازان)ێ ئیتلاعاتا ئیرانێیە.\n-گەلۆ وێ کۆبانێ ببە عەفرینەک دن؟\nد سالا 2018ێ دا، پەکەکێ ژ بۆ کو ھێجەتێ بدە دەولەتا ترک، خەلکێ بەلەنگازێ رۆژئاڤا ب وێنە و سەمبۆلێن ئۆجالان و پەکەکێ ئانی سەر سنۆرێ ترکیەیێ و ئارتەشا ترکان کشاند ناڤا ئاخا رۆژئاڤایێ کوردستانێ. پەکەکە ل کو دەرێ بخوازە دژمنان بینە ناڤا ئاخا کوردستانێ، وێ تشتێ ب پلانەکا خورت دکە و سڤیلان دکە مەرتالا خوە. چەند رۆژ بەرێ پەکەکێ مرۆڤێن کۆبانێ بەر ب سینۆرێ ترکیایێ ڤە کۆم کر، ل پشت وێ پلانا پەکەکێ تەنێ ئارمانجەک ھەیە، ئەڤ ژی ئەوە کو رایەدارێن پەکەکێ ژ بۆ دەولەتا ترک ئیسپات بکن کو ئەو ب راستی ژی دلسۆزێن کەمالیزمێ نە و رێ ل بەر ئەردۆگان ڤەدکن کو کۆبانێ داگیر بکە. دەما موراد کارایلان د تەلەڤیزیۆنا پەکەکێ دا گۆتی، “ئەز ل دژی بلندکرنا ئالا و سەمبۆلێن پەکەکێ یێة ل رۆژئاڤایێ کوردستانێ مە و سەبر ئۆک ژ ڤێ تشتێ بەرپرسیارە”، ئەڤ لیستکەکا پێکەنۆکە. ژ بەر کو دخوازە ب ڤێ رێکێ خوە پاقژ نیشان بدە، دلێ کوردان و دلێ دەولەتا ترک ژی نەێشینە. ئەڤ تێ واتەیا کوشتنا دو چووچکان ب کەڤرەکێ. ئەگەر سبە ترکیا مینا عەفرینێ کۆبانێ ژی داگیر بکە، دێ موراد کارایلان ب دەستێ خوەیێ راستێ ل سەر بێتێلێ بقیرە: دل ل کۆبانێ لێددە، د دەستێ وی یێ چەپێ دا ژی دەمژمێرەکا 13 ھەزار دۆلاری یا رۆلێکس ھەیە. پێدڤییە خەلک ژی نانێ ھشک بخون و ببن قوربانێ فیرعەونێن قەندیلێ. ژ بەر ڤێ یەکێ، ئەگەر سبە ترکیا کۆبانێ داگیر بکە، دڤێت گەلێ کوردستانێ حەسابا عەفرین و کۆبانێ ب ھەڤ را ژ پەکەکێ بستینە.\n-A تیڤی یا ترکان و ستێرک تیڤیا پەکەکێ\nد چەند رۆژێن دەرباسبوویی دا کانالا ئەی تیڤی یا ترکان ب رێیا رێزە فلمەکێ سڤکاتی ب سەرۆک بارزانی و حکوومەتا ھەرێمێ کر. ھەر چقاس ئەڤ سڤکاتی نە نوویە و ترک ژ بارزانی و کوردان نەفرەتەکا دیرۆکی دکن. ژ بەر کو ئەڤ 60 سالن بارزانی ب ھشمەندیا نەتەوپەرەستیا کوردی خەونا چەپێن ترکان و کەمالیزمێ پووچ دکە. لێ د ڤێ ناڤبەرێ دا کەس ب قاسی مەدیا و ئالیگرێن پەکەکێ کێفخوەش و ب ھەیەجان نەبوو. ژ بەر کو پەکەکە و ترک ھەڤدو تەمام دکن و یەک ئارمانج و پلانەکە وانێ ھەڤپار ھەیە، ئەو ژی رووخاندنا دەستھلاتداریا ل باشوورێ کوردستانێ یە. ئەو سڤکاتیا کانالا ئەی تیڤی ل ھەمبەری کوردان دکە، ستێرک تیڤی ژی ھەمان تشتی دکە. ئەو ب ترکییە ویا دن ژی ب کوردییە. ھەر کو رۆژ ھەلتێ، مانشەتێن رۆژنامەیێن «ئارنا و مھر»ێ ئیستخباراتا ئیرانێ و »یەنی ئۆزگور پۆلتکا« یا پەکەکێ وەک ھەڤن. ھەتا گەلەک جاران مەدیایان پەکەکێ زێدەگاڤیێ ژی دکن، ژ بەر کو خوە وەکە نوونەرا میتا ترکی و ئیستیخباراتا ئیرانێ دبینن، ژ بەر ڤێ یەکێ کێماسیێن وان ژی د دژبەریا کوردستانێ دا تژی دکن. وەکی کو کورد دبێژن: خولام و سەپانێ ئاغایێ خوە نە.\n-گوھەرتنا نەخشەیا ھەرێمێ و تەسفیە کرنا تەرۆریستان\nپشتی شەرێ ئوکراینا و رووسیایێ جیھان ب گشتی و ب تایبەت ژ رۆژھلاتا ناڤین د بن گوھارتنا نەخشەیان دا دەرباس دبە. ژ بەر کو ئامەریکا و ناتۆ ئێدی ب ھێسانی نکارن مەیدانێ ژ بۆ بلۆکا رووسیا-چین-ئیرانێ ڤالا بکن و دەستوورێ بدن کو فاشیزم دەست ل ھەرێمێ وەردە.\nئیرۆ باشوورێ کوردستانێ د وارێ گاز و پەترۆلێ دا ھەول ددە ببە ئالتەرناتیفا گازا خوەزایی یا رووسیا و ئیرانێ ژ بۆ جیھانا دەرڤە. سەرەدانێن سەرۆکێ حکوومەتا ھەرێما کوردستانێ نیشانەیا ڤێ راستیێیە. ب تایبەتی ژی سەرەدانا وی یا ژ بۆ بریتانیایێ. لگەل ڤان ھەموو تشتان ژی، پەکەکە مینا لەشکەرێ حەمیدیە و چاڤساخێ ئارتێشا داگیرکەران، دژمناتیێ باشوورێ کوردستانێ دکە و بوویە بەردەڤکێ ئەنیا دژمنان. پەکەکە ڤێ یەکێ ب زانابوون دکە، ژ بەر کو بنگەھا ئاڤابوونا پەکەکێ ل سەر دژمناتیا کورد و کوردستانێیە. پەکەکە چ جاران ناخوازە شەرێ دەولەتێن داگیرکەر بکە، ژ بەر کو پەکەکە ژ ئالیێ وان ڤە ھاتیە ئاڤاکرن و رێخستنەکا تەرۆریستی یا کوژەرێ زارۆک و سڤیلانە. پەکەکە نھا د تەنگاسیەکا مەزن دایە و رۆژانە جھێن خوە بەرددە و پێشکێشی دەولەتێن ترکیا و ئیراقێ دکە. د مەسەلەیا گوھەراندنا نەخشەیا ھەرێمێ و پرسا گازا سرووشتی دا، ئارمانجا ناتۆیێ ئەوە کو چەتەیێن پەکەکێ بێن تەسفیە کرن و ئێدی نەبن گەف ل سەر تەقاندنا بۆرییا پەترۆلا کوردستانێ و دەڤەرێ.\n–داویا چیرۆکێن خەیالی\nب دیتنا من، ئەگەر پەکەکە شیرکەتەکا بەرهەمانینا فیلم و شانۆیێ بوویا، دا گەلەکا سەرکەفتی بە. ژ بەر کو ئەو چیرۆکێن خەیالی و دەرەوین د رۆژنامە، مەدیا و مالپەرێن خوە دا ئەوقاسی ب بالداری دئافرینن، کو چ سەناریۆنڤیسێن دنیایێ نکارن لگەل وان دا بکەڤنە د هەڤرکیێ دا. د ڤێ ناڤبەرێ دا ئەو کەسێن کو نھا ژ باوەریا وان ب وێ یەکێ ھەیە کو پەکەکە پارچەیەک ژ مەیە و ئەو ژی گرێدایی مە نە، زرارا ھەری مەزن دانە دۆزا کوردستانێ. ئەڤ چیرۆکێن خورافی و ئێکسپایەر ئێدی ژ ئالیێ چ کەسەکێ ڤە نایێن گوھداری کرن. ئەڤ 45 سالن ئەرمەنی، ئازەری، ترک و عەرەب ل سەر سەرێ کوردان کرنە پێشەنگ و رێڤەبەر و بوونە دژمنێ دیرۆکا کورد و کوردستانێ. ب ھەزاران کورد تەسفیە کرن و سپارتن ئاخێ، چیا و نەوالێن کوردستانێ کرن ناڤەندێن چەپێن ترک و رێخستنێن دژ کورد. بەلێ، ئەڤ چیرۆکێن خەیالی ب داوی بوون. ئیجار ئەو کەسێن کو دخوازن ڤان چیرۆکێن داویبوونێ نوو بکن و تێخن مەژییا خەلکێ دا، وێنەیێ رەوشەن بالیچ یێ سێ سالی، چەتین گونگور، کانی یلماز و ئەنوەر ئاتا و ب ھەزاران کوردێن دنێن ژ ئالیێ پەکەکێ ڤە ھاتنە قەتلکرن نیشانی وان بدن، دا کو خوهبدن و ژ خوە شەرم بکن!\n-ئەرگەنەکۆن ل زاپێ، ئیتلاعات ل قەندیلێ\nشەرێ ئیرۆ ل چیایێن باشوورێ کوردستانێ تێ کرن، چ پەیوەندی ب گەلێ کورد ڤە نینە. ل شوونا ڤێ، سەناریۆیەکا تێکچوویی یا پەکەکێ یە کو مرۆڤێن بەلەنگاز پێ تێن خاپاندن. پێشەنگێن پەکەکێ ئەڤ 45 سالن ل ھەمبەر گەلێ کورد بێ دودلی کۆمکوژی پێک ئانینە. ئەڤە 45 سالن چیا ب چیا، باژار ب باژار، گوند ب گوند، سڤیل و مرۆڤێن بێگونەھ ژ بۆ نیەتا خوەیا کرێت بکار تینن و ددن کوشتن. دەما دوران کالکانێ تەرۆریست ل سەر ئەکرانا تەلەڤیزیۆنا پەکەکێ دەردکەڤە و دبێژە: “ئەگەر ئەم پلانسازیەکا ھەڤپار ھیس بکن، ئەم دێ شەر بەینە کووراھیا باژارێن باشوورێ کوردستانێ”. ئەڤ گۆتنا کالکانێ ئەرمەنی رێ خوەش کرنە ژ بۆ ڤەژاندنا پرۆژەیا دەولەتا عۆسمانی (میساقا ملی) و پەکەکە ژی د ڤێ پلانێ دا لەشکەرا حەمدییە و چاڤساخێ ترکیایە. ل ئالیێ دن ژی ڤە، جەمیل بایک د تەلەڤیزیۆنا پەکەکێ دا دەردکەڤە و دبێژە: “ئەم چ جاران دەستوورێ نادن باشوورێ کوردستانێ کو گاز و پەترۆلێ بشینە دەرڤە.” ئەڤ گۆتنێن جەمیل بایک ژ بەریکا ئیستیخباراتا ئیرانێ دەردکەڤن. ژ بەر کو بایک ژ ئیسمایل قاعانی بێھتر دلسۆزێ رەژیما سێدارەیا ئیرانێ یە.\nپەکەکە نە تەنێ ب رێکا چاپەمەنیێ ڤێ خاپینۆکییێ برێڤە دبە، لێ ئارمانجا وێ یا مەزن ئەوە کو ل باشوورێ کوردستانێ کریارێن تەرۆریستی ژی پێک بینە. مەھەک بەرێ ل دھۆکێ تۆنەک تی ئێن تێ کو پەکەکێ ژ بۆ ئەنجامدانا کریارێن تەرۆریستی و خوینرژاندنا زارۆک و وەلاتیێن سڤیل ژ رۆژئاڤایێ کوردستانێ ئانیبوو، ھاتبوو دەستەسەرکرن. پرسا ل ڤر ئەڤە: گەلۆ ب راستی گەلێ کوردستانێ پێویستی ب چەند سالێن دن ھەیە دا کو بزانبن پەکەکە رێخستنەکا تەرۆریستی یا مەترسیدارە؟ ئەوێ کەزەبا وی/وێ نەشەوتیبە، ژ ڤێ ئێشێ فێم ناکە.\nباشوور، باکور و پەکەکە!


شانزه ـی ئۆكتۆبه‌ر خیانه‌ت بوو.؟\nپارتی و یەكێتی لە كاتێكدا لەسەر دانانی پارێزگارێكی (شاعیر و یەكێتی) بۆ كەركووك رێككەوتن كە ئەوە نزیكەی دوو ساڵە پارتی لە میدیای رەسمی و ناڕەسمیی خۆیدا، 16ی ئۆكتۆبەری 2017 بە گەورەترین خیانەت و، ئەوانەیشی كە ئەنجامیانداوە بە خائین و خاكفرۆش وەسف دەكات. لای پارتی هێشتا دكتۆر نەجمەدین كەریم "پارێزگاری شەرعیی كەركووك"ـە، كەركووك داگیركراوە، پارتی بایكۆتی هەڵبژاردنە گشتییەكانی كردووە و هێشتا وجودی رێكخراوەیی لەو شارەدا نییە، بەڵام لەگەڵ یەكێتی رێكدەكەون لەسەر دانانی كەسێك بە پارێزگاری كەركووك! ئەوانەیشی كە لەكۆتاییدا بڕیار لەسەر ناوەكەی دەدەن، ئەوانەن كە پارتی بە خائین وەسفیان دەكات!\nخوێنی ئەو هەموو شەهیدە، ئەو هەموو تەعریب و دەغڵودانی جووتیارە كە سووتان لە دوای 16ی ئۆكتۆبەرەوە، زۆر بە ئاسانی لەبیر كرا. پارتییەك كە پێیوابوو جارێكی دیكە كەركووك نادرێتەوە بە یەكێتی، ئەمڕۆ بەوە مەمنوونە كە ئەو كەسەی دەبێتە پارێزگار كەسێك نەبێ لە 16ی ئۆكتۆبەر بەشدار بووبێ! پارتی تەنها لەبەر ئەوەی یەكێتی بەشداربێت لە متمانەدان بە كابینەی نۆیەمی حكومەت هەموو تەنازولێكی كرد، لە كاتێكدا ئەوە ئاخیر جارە كە پارتی بتوانێ زۆرینەی ئەنجوومەنی پارێزگای كەركووكی بەدەستەوە بێت و هەر هەڵبژاردنێك بكرێت، پارتی ناتوانێ ئەو زۆرینەیە مسۆگەر بكاتەوە.\nدانانی كەسێكی كوردی بەهێز بۆ ئیدارەدانی ئێستای كەركووك زەروورەتە، بەڵام مادام پارتی ئەوەی دەزانی كە دەبێ (لە رێككەوتنەكەیان لەگەڵ یەكێتیدا هاتووە) كەسێكی یەكێتی بۆ پارێزگاری كەركووك دابنرێت، بۆ ئەو هەموو دەستی دەستییەیان كرد؟ بۆ هێشتیانەوە بۆ خولەكی كۆتایی؟ بۆ لە ساڵێك پێش ئێستاوە ئەوەیان نەكرد تا رێگر بن لەو هەموو تەعریب و سوكایەتییەی لە كەركووك بە كورد دەكرێت؟\nئینجا رۆڵی حیزبەكانی دیكەش لەو پرۆسەیەدا جێگەی سەرسوڕمانە كە بەتایبەتی دەبوو لانیكەم بزووتنەوەی گۆڕان هەڵوێستێكی لە مەسەلەی دانانی پارێزگاری كەركووكدا هەبێت. هاوكات بێدەنگیی حزبەكانی ئۆپۆزیسیۆنیش جێگەی تێڕامانە كە بە هەموویان چارەنووسی كەركووكیان تەسلیمی یەكێتی و پارتی كرد و بچووكترین لێدوانیان لەوبارەیەوە نییە.\nدانانی پارێزگار بە دەنگی زۆرینەی پارتی لەو بارودۆخەدا، سپیكردنەوەی دراوی 16ی ئۆكتۆبەرە، بەڵام هیچ نەبێ ئیتر یەكێتی ناتوانێ ئۆباڵی دۆخی كەركووك بخاتە ئەستۆی پارتییەوە و بڵێ رێگر بووە لەوەی پارێزگارێكی كورد شارەكە بەڕێوەبەرێت.\nئەستێرەی بەختی تاڵەبانییەكان\nدوایین حەملەی كۆسرەت رەسوڵ بە بەربژێركردنی شاڵاو كۆسرەت رەسوڵ بۆ جێگری سەرۆكی حكومەت، هاوكێشەكانی ناو یەكێتی ژێرەوژوور كرد. پۆستی جێگری سەرۆكی حكومەت كە دەمێكە دەگوترا بۆ قوباد تاڵەبانی مسۆگەر بووە، ئیتر دەبوو لەناو سەركردایەتیی یەكێتی یەكلا بێتەوە، قوباد تاڵەبانی نەیویست بچێتە ناو ئەو كێبڕكێیەوە، بۆیە رازی بوو بەوەی كە تەنیا پۆستەكەی بمێنێتەوە و تەدەخولی هیچی دیكە نەكات، ئەو پێشتر رای وابوو كە دەبێ تیمی یەكێتی لەناو حكومەت ئەو دیارییان بكات. كۆسرەت رەسوڵ و بەرهەم ساڵح دابەشكارییەكی 50 بە 50یان لەناوخۆی خۆیان كرد و جگە لە ماڵی تاڵەبانی، هەموو لایەك پێی رازی بوون بە كەركووكییەكانیشەوە.\nبەڵام مەسەلەكە تەنها لە پێگەی قوباد تاڵەبانیدا كورت نابێتەوە. هەرچەندە سەرۆكی هەرێمی كوردستان لە وتاری ماڵئاوایی لە كابینەی هەشتەمدا، زۆر وەسفی قوباد تاڵەبانی كرد و جۆرێك بوو لە دڵنەوایی و نیشاندانی ئەهەمییەتی ئەو لە پرۆسەی حوكمڕانیدا، كەچی ئەوە بە تەنها قوباد تاڵەبانی نەبوو كە لە ململانێی ناوخۆیی حزبەكەیدا لاواز دەركەوت، بگرە لاهوری ئامۆزاشی كە تا ساڵێك بەر لە ئێستا خاوەنی پێگەیەكی یەكجار بەهێز بوو، تەنانەت چاوی لەوە بوو كە جێگەی مامی بگرێتەوە، هیچیەك لە كاندیدەكانی بۆ پۆستە وەزارییەكان لە كۆبوونەوەی سەركردایەتیی یەكێتیدا دەنگیان نەهێنا، هەموو ئەوانەی دەنگیان پێدرا كاندیدی سەرۆك دكتۆر بەرهەم ساڵح و كۆسرەت رەسوڵ بوون.\nبەوپێیە بێت، سەرباری ئەوەی كە لە یەكەم دانوستاندنەكانی پێكهێنانی حكومەتەوە، لاهور لە زۆربەی دانیشتنەكانی نێوان پارتی و یەكێتیدا بەشدار بووە، بەڵام هیچ كەسێك لە سەركردایەتی یەكێتی كە سەر بە باڵی لاهور بوون، لەو كابینەیەدا نابن كە مەسروور بارزانی سەرۆكایەتیی دەكات. ئەوە بە سودفە بووە یان بە رێككەوتن!\nزەروورەتی حزبێكی نوێ\nزۆر دەگوترێ كە كوردستان پێویستی بە حزبێكی نوێ نییە. لە دوو ساڵی رابردوودا دوو حزبی نوێ هاتنە ناو كایەی سیاسی، یەكێكیان سەرۆكەكەی جێیهێشت، ئەوەی دیكەیان حزبەكە سەرۆكەكەیان جێهێشت! هەردووكیان دوو جووڵەی تاكتیكی بوون و نەیانتوانی وەك سەرەتای درووستبوونی بزووتنەوەی گۆڕان گەرموگوڕی و جموجۆڵ بخەنە ناو كایەی سیاسییەوە.\nئێستا دوای هەڵبژاردنەكانی بەغدا و كوردستان لە 2018دا، ئۆپۆزیسیۆن تا راددەی تەسلیمبوون بێ كاریگەرییە و بەتایبەتیش پارتی نەك هەر لە كوردستان، بگرە لە بەغداش هەموو كارتەكانی لە دەستیان دەرهێناوە. سێ حزبە سەرەكییەكەی كوردستان (یەكێتی، گۆڕان و پارتی) لە ترسی تەقینەوەی خیلافاتی ناوخۆیان جورئەتی بەستنی كۆنگرەیان نییە. ئەگەرچی فەرمانگەی كاروباری حزبەكان لە كۆمیسیۆنی باڵای سەربەخۆی هەڵبژاردنەكان، بە نامەی رەسمی داوایان لێدەكات تا پێش هەڵبژاردنی ئەنجوومەنی پارێزگاكان، حزبەكان دەبێ كۆنگرەیان بەستبێ، بەڵام لەپێناوی نەبەستنی كۆنگرەدا، ئیش لەسەر دواخستنی هەڵبژاردنەكان دەكەن!\nحزبێكی نوێ بۆ كوردستان پێویستە، چونكە ئەگەر لایەنێك نەتوانێ ناڕەزایەتییە كپكراوەكانی ناو كۆمەڵگا ئاراستە بكات و ئەو نائومێدییەی لە حزبە تەقلیدییەكان درووست بووە، نەكاتەوە بە ئومێد بۆ گۆڕانكاری و باشتركردنی ژیانی خەڵك، رۆژێك دادێ لە كونێكەوە دەتەقێتەوە و ئەوكاتە بەری پێ ناگیرێت.


(0) / / مقالە / زایەڵە مەلا بەختیار هەرێم یەکێتی\nزایەڵە - مه‌لابه‌ختیار، ئه‌ندامى ئه‌نجومه‌نى باڵاى سیاسى یه‌کێتى نیشتمانى ده‌ڵێت:"یه‌کێتی و پارتى تاقه دوا هێزى بڕیارده‌ر له‌کوردستاندا نه‌ماوون، گه‌رچى به‌حوکمى ده‌سه‌ڵات‌و هێزى چه‌کداریشه‌وه، له لوتکه‌ى ده‌سه‌ڵاتدان، گه‌وره وڵاتان‌و ئیقلیمیه‌کانیش وه‌کو جاران سه‌یریان نه‌که‌ن".\nمه‌لا به‌ختیار له‌به‌شێکى دیکه‌ى وتاره‌که‌یدا ده‌شڵێت:" دواى ئه‌و به‌رژه‌وه‌ندیه ستراتیژیانه، به‌ڵکو له‌روانگه‌ى ئه‌و به‌رژه‌وه‌ندیانه‌وه، حساب بۆ هه‌رێمى کوردستان ده‌که‌ن. بۆیه، هه‌قوایه هه‌رگیز، خۆمان له‌خشته‌نه‌به‌ین‌و له‌خۆمان‌و چاره‌نوسمان، له‌م ئیقلیمه‌دا، که ئیقلیمى سه‌پاندنى سیاسه‌تى وڵاتانى ئیقلیمییه.. ئینجا به‌رژه‌وه‌ندى ئیقلیمییه، قه‌ت دڵنیاى ستراتیژى نه‌بین".\nده‌قى وتارى مه‌لابه‌ختیار:\nدۆخى کوردستان له‌به‌ر رۆشنایى دۆخى ناوچه‌که\nکارێکى گرنگ بوو، دواى هه‌وڵێکى دڵسۆزانه‌ى نهێنی، بۆ ئارامکردنه‌وه‌ى دۆخى سیاسى کوردستان، کۆبونه‌وه ره‌سمیه‌کان به هاتنى به‌ڕێز سه‌رۆکى هه‌رێم له‌گه‌ڵ لایه‌نه سیاسیه‌کانى کوردستان، ده‌ستیپێکرد. سه‌رۆکى هه‌رێم چاکى کرد که ئه‌م ده‌ستپێشخه‌ریه‌ى کرد؛ لایه‌نه‌کانیش چاکتریان کرد به‌ده‌میه‌وه چوون. ئه‌م هه‌نگاوه ره‌سمییه، وه‌کو سه‌ره‌تاى کردنه‌وه‌ى ده‌رگاى گفتوگۆ، گرنگه، به‌ڵام گرنگتر ئه‌نجامه‌که‌یه‌تی. چونکه زۆرجار کۆبونه‌وه‌کان له‌سه‌ر شاشه‌ى ته‌له‌فزیۆنه‌کان‌و پێکه‌نینى به‌رپرسه‌کان ده‌بینرێ.. به‌ڵام ئه‌نجامى ئه‌وتۆ ناده‌نه ده‌سته‌وه.\nمن نامه‌وێ، باسى به‌رپرس‌و لایه‌نه سیاسیه‌کان بکه‌م، که پێویسته له‌مه‌ودوا چى بکه‌ن. چونکه دۆخى ناوخۆى کوردستان، له‌هه‌موو بارێکه‌وه وا تێکدراوه، ئاسان نییه، به سه‌ردانێک‌و دیدارى به‌رپرسه‌کان، خه‌مه‌کان بڕه‌وێنه‌وه. بۆئه‌وه‌ى بایه‌خى درێژه‌پێدانى ئه‌م کۆبونه‌وانه، هه‌تا ده‌یگه‌یه‌ننه ئه‌نجام، بزانرێ، دۆخى سیاسى ناوچه‌که شه‌ن‌وکه‌و ده‌که‌م، بۆئه‌وه‌ى بزانرێ کوردستان‌و کوردایه‌تی، به چ قۆناغێکى هه‌ستیار و چاره‌نوسسازدا، تێده‌په‌ڕێ!!\nهه‌رێمى کوردستان، زیاتر له وڵاتانى گه‌وره‌ى جیهان، چاره‌نوسى په‌یوه‌ستى دۆخى ناوچه‌که‌یه.\nوڵاتانى گه‌وره، راسته له‌سه‌ر ئاستى جیهان گه‌لێ کاریگه‌رن. ئه‌مه راسته، به‌ڵام ئه‌م کاریگه‌رییه که‌ى ده‌رده‌که‌وێ؟ رێک ئه‌وکاته ده‌رده‌که‌وێ، که وڵاتانى گه‌وره، یان به‌رژه‌وه‌ندیه ستراتیژیه‌کانیان بکه‌وێته مه‌ترسیه‌وه، یاخود ئاساییشیان مه‌ترسى بێته سه‌ر. جگه له‌و دوو بنچینه‌یه، زلهێزه‌کان، دیاره له‌سه‌ر ئه‌م‌و ئه‌و ناوچه، هه‌ڵوێست ده‌رده‌بڕن، به‌ڵکو کۆمه‌کیش ده‌که‌ن. به‌ڵام هه‌ڵوێست‌و کۆمه‌که‌کانیان ته‌کتیکین، ستراتیژیى نین؛ وه‌لێ کاتێک بنچینه‌ى به‌رژه‌وه‌ندیو ئاساییشیان ده‌که‌ونه به‌ر مه‌ترسی، هه‌نگینێ، بڕیارى ستراتیژى ده‌ده‌ن. کوت‌ومت وه‌کو ئێستاى ئۆکراینا دژى روسیا.\nوڵاتانى ئیقلیمى (عێراق، ئێران، تورکیاو سوریا) تائێستا، سه‌باره‌ت به کوردستان، به‌رژه‌وه‌ندییان له پله‌یه‌کى خواره‌وه‌یه.. له‌چاو به‌رژه‌وه‌ندى ئه‌م وڵاتانه له‌گه‌ڵ یه‌کتر. یان له‌گه‌ڵ گه‌وره وڵاتاندا. به‌ڵکو وڵاتانى تریشدا. جگه‌له‌وه‌ی، سیاسه‌تى ئاسایشى نه‌ته‌وه‌یى (عه‌ره‌ب، فارس، تورک) هه‌روه‌ها (ئیسلامی-مه‌زهه‌بی) له‌ناو ده‌وڵه‌تانى ئیقلیمدا، گه‌لێ لایان گرنگتر، به‌ڵکو تا ڕاده‌ى پیرۆزی، پیرۆزتره، له‌و په‌یوه‌ندیو به‌رژه‌وه‌ندیانه‌ى وڵاتانى ئیقلیمی، له‌ته‌ک نه‌ته‌وه‌ى کوردو هه‌رێمى کوردستاندا، هه‌یانه!\nواتا: وڵاتانى ئیقلیمی، پێش هه‌موو مه‌سه‌له‌یه‌ک، به‌رژه‌وه‌ندى نه‌ته‌وه‌ى باڵاده‌ستى خۆیان له‌ناو وڵاته‌کانیاندا له‌به‌رچاو ده‌گرن. ئینجا، به‌رژه‌وه‌ندى هاوبه‌شیان له‌گه‌ڵ ده‌وروبه‌رى ئیقلیمیان. هاوکات، به‌رژه‌وه‌ندیان له‌گه‌ڵ زلهێزه‌کان‌و بازاڕه‌کان‌و کۆمپانیا زه‌به‌لاحه‌کان.\nدواى ئه‌و به‌رژه‌وه‌ندیه ستراتیژیانه، به‌ڵکو له‌روانگه‌ى ئه‌و به‌رژه‌وه‌ندیانه‌وه، حساب بۆ هه‌رێمى کوردستان ده‌که‌ن. بۆیه، هه‌قوایه هه‌رگیز، خۆمان له‌خشته‌نه‌به‌ین‌و له‌خۆمان‌و چاره‌نوسمان، له‌م ئیقلیمه‌دا، که ئیقلیمى سه‌پاندنى سیاسه‌تى وڵاتانى ئیقلیمییه.. ئینجا به‌رژه‌وه‌ندى ئیقلیمییه، قه‌ت دڵنیاى ستراتیژى نه‌بین.\nبه‌درێژایى مێژوو، کوردستان، به‌ئه‌ندازه‌ى ئێستا په‌یوه‌ندى له‌گه‌ڵ زلهێزه‌کاندا نه‌بووه. ئه‌مه که‌ی؟\nله‌م دۆخه‌دا که هێشتا کێشمه‌کێشى تیرۆریستانى داعش‌و ناکۆکى وڵاتانى ناوچه‌که‌و دژایه‌تى زلهێزه‌کان له‌لایه‌ن وڵاتانى ئیقلیمیه‌وه، تاڕاده‌یه‌ک، ماوه. به‌ڵام ده‌بێ دڵنیابین که دۆخى وڵاتانى ئیقلیم‌و په‌یوه‌ندییان به زلهێزه‌کانه‌وه، تاهه‌تایه چه‌قنابه‌ستێ. به‌ڵکو په‌یوه‌ندیه‌کانى ئیقلیمیو جیهانیش، له ئاڵوگۆڕدان. ئاڵوگۆڕه‌کانیش، هێنده‌ى چاره‌سه‌رى کێشه‌ى زلهێزه‌کان‌و هێزه‌کانى ئیقلیمى تیا ره‌چاوده‌کرێ، دوا نه‌ته‌وه بیرى لێبکه‌نه‌وه کوردو کوردستانه، ئه‌گه‌ر لێشمان هه‌ڵنه‌گه‌ڕێنه‌وه!!\nزلهێزه‌کان به‌دواى چاره‌سه‌رى ستراتیژى له‌سه‌ر ئاستى جیهاندا بن؛ هێزه‌کانى ئیقلیمیش ئامانجیانه له‌و چاره‌سه‌ره‌دا، پشکى چه‌وریان هه‌بێ. ته‌واوى هه‌وڵه‌کانیش بۆ گۆڕینى حکومه‌ته‌کان (به‌هارى عه‌ره‌بی، پرۆژه‌ى رۆژهه‌ڵاتى گه‌وره) سه‌ریان نه‌گرتبێ.. ئیتر زه‌مینه سازه بۆ رێکه‌وتنێکى جیهانی-ئیقلیمى نوێ. سه‌رکردایه‌تى سیاسى کوردستان، ئه‌رکێتی، له‌ناو ئه‌و پرۆسه‌یه‌ى به‌ڕێوه‌یه، به‌رژه‌وه‌ندى هه‌رێمى کوردستان بپارێزێ‌و شوێنێک له‌ناو هاوکێشه‌کاندا، بۆ کێشه‌ى کوردستان دابین بکات. ئه‌مه‌ش مه‌حاڵه، ئه‌گه‌ر بێت‌و له‌لایه‌که‌وه:\n- حکومه‌تى کوردستان، ته‌نگوچه‌ڵه‌مه‌ى خه‌ڵک‌و داخوازى ئازادیه‌کان‌و هه‌ڵبژاردنى شه‌فاف‌و بێگه‌رد دابین نه‌کات.\n- حکومه‌تى ھه‌رێم و به‌غداد، له‌سه‌ر کێشه‌ى نه‌وت و غاز، ھه‌روه‌ھا بودجه و مووچه و ده‌روازه سنوریه‌کان، به پێى برگه‌کانى ده‌ستور و پرۆژه‌یه‌کى نوێ، رێک نه‌که‌وێ\n- هێزه کوردستانیه‌کان، له‌سه‌ر بنه‌ماى هاوسه‌نگیو رێکه‌وتنى نوێى ستراتیژی، له‌ناو خۆیاندا رێک نه‌که‌وون.\nبێگومان، یه‌کێتیو پارتى هێزى یه‌که‌م‌و دووه‌من تائێستا.. به‌ڵام دۆخى ئێستاو زه‌مینه‌ى سیاسى ئێستا، جیاوازتره له هى دواى راپه‌ڕین. جگه‌له‌وه‌ى یه‌کێتیو پارتى رێژه‌ى ده‌نگه‌کانیان له‌ناو کۆى گشتى ده‌نگده‌ران، گه‌لێ دابه‌زیووه. دوچارى قه‌یرانى ئابوریو بێمتمانه‌ییو ناڕه‌زایى فراوانیش بونه‌ته‌وه. جگه له‌و راستیانه، له‌به‌رامبه‌ریشیاندا، هێزه‌کانى تریش هه‌ن‌و کاریگه‌ریشن‌و خۆیشیان بۆ سه‌رکه‌وتنى زیاتر سازده‌ده‌ن. واتا:\nیه‌کێتیو پارتى تاقه دوا هێزى بڕیارده‌ر له‌کوردستاندا نه‌ماوون. گه‌رچى به‌حوکمى ده‌سه‌ڵات‌و هێزى چه‌کداریشه‌وه، له لوتکه‌ى ده‌سه‌ڵاتدان. گه‌وره وڵاتان‌و ئیقلیمیه‌کانیش وه‌کو جاران سه‌یریان نه‌گه‌ن.\nئه‌م قۆناغ‌و دۆخه، قۆناغ‌و دۆخى ژانگرتووه بۆ گۆڕانکارى هاوکێشه‌کان.. چ ده‌ره‌کیو چ ناوه‌کى چ حیزبیش!


مەكتەب سیاسییەكی یەكێتی: ڕەتکردنەوەی جەمسەرگیری ڕاوەستانە لە چەقی مافە دەستورییەکان\n“تەرەفداری ئیستحقاقە دەستورییەکانی کورد و مافە دیموکراسییەکانین”\nبەرپرسێكی یەكێتی ڕەخنە لە تەرەفگیریكردن لەنێو كێشەكانی نێو ماڵی شیعە دەگرێت و پێیوایە هیچ سودێكی بۆ مافەكانی كورد نابێت و دەشڵێت، ڕەتکردنەوەی جەمسەرگیری ڕاوەستانە لە چەقی مافە دەستورییەکانمان.\nستران عەبدوڵا، ئەندامی مەكتەبی سیاسیی یەكێتیی نیشتمانیی كوردستان لە نوسینێكدا دەپرسێت، “بۆچی ببینە تەرەف لە کێشە ئاڵۆزەکانی نێو ماڵی شیعە کە ھیچی تیابەسەر نییە بۆ میللەتەکەمان؟”.\nدەشڵێت، “ڕەتکردنەوەی جەمسەرگیری نێوان پێکھاتەکان جەمسەرگیری نییە دژی ئەملا و ئەولا، بەڵکو ڕاوەستانە لە چەقی مافە دەستورییەکانمان”.\nستران عەبدوڵا دەربارەی هەڵوێستی حزبەكەشی دەڵێت، “سەنگەری یەکێتیی سەنگەری مافی گەلەکەمانە، بەڵێ ئێمە تەرەفدارین و بێلایەن نین، تەرەفداری ئیستحقاقە دەستورییەکانی کورد و مافە دیموکراسییەکانین. تەرەفداری تەوافوق و دەستوور و ھاوسەنگیی سیاسیین کە بنچینەی پرۆسەی سیاسیی عێراقن لە دوای ڕوخانی ڕژێمی دیکتاتۆری لە ساڵی 2003وە. وەك باوکە دامەزرێنەرەکانی عێراقی تازە، لەسەرووی ھەمووشیانەوە سەرۆك مام جەلال، لەسەری پێکھاتوون”.\nدووپاتیشیدەكاتەوە، خاوەنی مەسەلەی ڕەوا بەرچاوی ڕوونە، چونکە مەسەلە ڕەواکەی کۆمبەسی ھەڵوێستەکانێتی. یەکێتییش خاوەنی مەسەلەیە. خاوەنی سیاسەتی سەربەخۆی ڕاست و ڕەوایە کە قازانجی کورد و ئایندەکەی مسۆگەر دەکات.\nدوێنێ یەكەم دانیشتنی خولی پێنجەمی ئەنجومەنی نوێنەرانی عێراق ئەنجامدرا و تیایدا دوای سوێندخواردنی پەرلەمانتاران، سەرەڕای ناڕەزایەتی و بایكۆتی دانیشتنەكە لەلایەن پەرلەمانتارانی چێوەی هەماهەنگی و جێهێشتنی لەلایەن پەرلەمانتارانی یەكێتی، هەڵبژاردن بۆ دەستەی سەرۆكایەتیی ئەنجومەنی نوێنەران ئەنجامدرا.\nلە دانیشتنەكەدا هێزە گەورەكانی سوننە یەكگرتوو و یەك بڕیاربوون، كوردیش لەنێوان دوو بەرە ناكۆكەكەی شیعەكاندا دابەشبوو.\nلە هەرێمی كوردستان دامەزراندن بەشێوەی گرێبەست ڕاگەیەندرا\nهەر كەس ئارەزووی دامەزراندنی هەیە دەتوانێت سەردانی بەشی كارگێريی شارەوانی بكات. سەرۆكایەتیی شارەوانیی هەڵەبجە بڵاویكردووەتەوە، پێویستیان بە 20…\nكەشناسیی هەرێم: سبەینێ لە دوو پارێزگا بارانی بەلێزمە دەبارێت\nبەڕێوەبەرایەتیی گشتیی كەشناسی و بومەلەرزەزانی هەرێم بڵاویكردووەتەوە، سبەینێ هەینی لە پارێزگاكانی هەولێر و دهۆك و ئیدارەی ڕاپەڕین بارانی…


19/11/2019 748 جار خوێندراوه‌ته‌وه\nدەسەڵاتدارانی ئێران بۆ هۆشداریپێدانی هاوڵاتیان بۆ ئەوەی نەچنە ناو ریزی خۆپیشاندان و نارەزایەتییەكانەوە پەنایان بردووەتە بەر ناردنی SMS .\nلەدوای چەند سەعاتێك لە بڕیاری ئەنجوومەنی باڵای ئابووری ئێران بۆ گرانكردنی نرخی بەنزین، خۆپیشاندان و نارەزایەتی لە بەشێكی زۆری شارو چارۆچكەكانی ئێران و رۆژهەڵاتی كوردستان دەستیان پێكرد، كە هێزە ئەمنییەكانیش بۆ بڵاوەپێكردنی خۆپیشاندەران فیشەكی زیندوویان بەكارهێناوە، كە بەهۆیەوە دەیان كەس گیانیان لەدەستداوە.\nبەگوێرەی رادیۆ فەردا، داواكاری گشتی هەرێمی ئەلبورز هۆشداری داوەتە هاووڵاتیان بەوەی بەشداری خۆپیشاندان و گردبوونەوەی نایاسایی نەكەن، لەبەرئەوەی رووبەڕووی سزای یاسایی دەبنەوە .\nخۆپیشاندەرانی ئێرانی ئەو نامانە ئاشكرادەكەن، كە ئاراستەیان كراوە و لەیەكێك لە نامەكاندا نووسراوە: "خۆپیشاندانەكان سیستەمی گشتییان تێكداوە و دوژمنانی شۆڕش دۆخەكە دەیقۆزنەوە"، وەك ئاماژەیەك بۆ ئەوانەی دژایەتی سیستەمی دەسەڵاتی ئێران دەكەن .\nلە شاری بوشەهر و لەنامەیەكی تری ئەنجوومەنی ئاسایش و هەواڵگریدا هۆشداری دراوەتە هاووڵاتیان بەوەی بەخێرایی ئەو شوێنانەی گردبوونەوەی نارەزایەتی تێدا بەڕێوە دەچێت بەجێبهێڵن ئەگینا رووبەڕووی ئاكامێكی خراپ دەبنەوە.\nهەر بەگوێرەی رادیۆ فەردا، لە شاری كرمان و هەرێمی خوزستانی دەوڵەمەند بەنەوتیش نامەی هاوشێوە ئاراستەی هاوڵاتیان كراوە .\nلەوەتی نرخی بەنزین بەرزبووەتەوە، شۆفێران لەشاری تاران و شارەكانی تری ئێران ئۆتۆمبیلەكانیان لە ڕێگا خێرا سەرەكییەكان جێدەهێڵن و دەچنە پاڵ خۆپیشاندەران .\nلەكاتێكدا حكومەتی ئێران هەوڵ دەدات بەرانبەر بە گەمارۆ و سزاكانی ئەمەریكا خۆی رابگرێت، كە ئابووری ئەو وڵاتەی ئیفلیج كردووە، ئەو خۆپیشاندان و نارەزایەتیانە گوشارێكی زیاتر دەخاتە سەر دەسەڵاتی ئەو وڵاتە .


ماڵپەری فیردەوس | من ئافرەتێکم تەمەنم۳٥ سالە، ١٢سالە هاوسەرگیریم کردووە.، هاوسەرەکەم نە حەزی سێکسی هەیە و نە توانای سێکسی، (چارەسەری هەیە بەلام بەهیچ شێوەیەک ناچێت بۆ لای دکتور)، لەماوەی ۱۲سال کەمتر لە۱۰جار لەگەلم خەوتووە، لە ژورێکی تر دەخەوێت. ئایا گوناهبارە؟ پرسیاری سەرەکی من ئەوەیە ئایا مارەیی یەکەمان هەلناوەشێتەوە لەکاتێک دا کە٦سالە دەستی لێ نەداوم؟ (من گەردەنیم ئازا نەکردووە) ئایا تاوانبار دەبم؟\nسەردێری پرسیار:من ئافرەتێکم تەمەنم۳٥ سالە، ١٢سالە هاوسەرگیریم کردووە.، هاوسەرەکەم نە حەزی سێکسی هەیە و نە توانای سێکسی، (چارەسەری هەیە بەلام بەهیچ شێوەیەک ناچێت بۆ لای دکتور)، لەماوەی ۱۲سال کەمتر لە۱۰جار لەگەلم خەوتووە، لە ژورێکی تر دەخەوێت. ئایا گوناهبارە؟ پرسیاری سەرەکی من ئەوەیە ئایا مارەیی یەکەمان هەلناوەشێتەوە لەکاتێک دا کە٦سالە دەستی لێ نەداوم؟ (من گەردەنیم ئازا نەکردووە) ئایا تاوانبار دەبم؟\nبەرواری دانان :2020-08-22 کۆدی پرسیار:2134\nپرسیار: من ئافرەتێکم تەمەنم۳٥ سالە، ١٢سالە هاوسەرگیریم کردووە.، هاوسەرەکەم نە حەزی سێکسی هەیە و نە توانای سێکسی، (چارەسەری هەیە بەلام بەهیچ شێوەیەک ناچێت بۆ لای دکتور)، لەماوەی ۱۲سال کەمتر لە۱۰جار لەگەلم خەوتووە، لە ژورێکی تر دەخەوێت. ئایا گوناهبارە؟ پرسیاری سەرەکی من ئەوەیە ئایا مارەیی یەکەمان هەلناوەشێتەوە لەکاتێک دا کە٦سالە دەستی لێ نەداوم؟ (من گەردەنیم ئازا نەکردووە) ئایا تاوانبار دەبم؟\nوەڵام: زانایان دەڵێن واجبە لەسەر پیاو مامەڵەی باش بێت لەگەڵ خێزانی خۆی، بێگومان جووت بوون لەگەڵ خێزانی خۆت یەکێکە لە باشترین مامەڵەی باش لەگەڵ ئافرەت، چونکە جووت بوون لەگەڵ ئافرەت:\n١-ئافرەت دەپارێزێت لە خراپە و داوێن پیسی.\n٢-هۆکارە بۆ زیاد بوونی نەوە.\n٣-خۆشەویستی نێوان ژن و پیاو بەردەوام دەبێت و زیاد دەبێت.\nبە پێچەوانەش تەرک کردنی جووت بوون:\n١-ئافرەت تووشی خراپە و داوێن پیسی دەکات.\n٢-هۆکارە بۆ نەبوونی نەوە یان زیاد نەبوونی نەوە.\n٣-خۆشەویستی نێوان ژن و پیاو زیاد ناکات، یان هۆکارە بۆ نەمانی خۆشەویستی.\nزانایان دەلێن واجبە لەسەر پیاو جووت بێت لەگەڵ ئافرەت بە گوێرەی پێویستی و توانای، ھەروەھا دوای چوار مانگ پیاو ناچار دەکرێت یان دەبێت جووت بوون لەگەڵی بکات یان دەبێت تەلاق بدەیت.\nابن تیمییە ڕەحمەتی خوای لێ بێت پرسیار لێی کراوە: پیاو خۆی دەگرێتەوە لە خێزانی خۆی مانگێک یان دوو مانگ جووت بوونی لەگەڵ ناکات، ئایا تاوانبار دەبێت یان نا؟\nلە وەلام دا دەفەرمووێت: (واجبە لەسەر پیاو جووت بێت لەگەڵ خێزانی خۆی بە باشی و جوانی، ئەمەیان گرینگترین مافە کە جەختی لێکرابێتەوە، ئەم حەقە جووت بوون لەگەڵ خێزانی خۆت لە حەقی خواردن پێدان گەورەترە، جووت بوون لەگەڵ خێزان واجبە، وتراوە: ھەموو چوار مانگ جارێک واجبە جووت ببیت لەگەڵی، وە تراوە واجبە بە گوێرەی پێویستی و توانای، ھەروەک بۆ خواردنی پێ دانی بە گوێرەی پێویستی و توانایەتی کە ئەمە وتەی ڕاستە). مجموع الفتاوى (٣٢/٢٧١).\nبێگومان پیاوەکەت تاوانبار دەبێت ئەگەر چارەسەر هەبێت و کەمتەرخەم بێت، سەبارەت بە مارەیی هەلناوەشێتەوە، سەبارەت بە گەرەدەن ئازا نەکردن تۆ تاوانبار نابیت چونکە مافی خۆتە و ستەمت لێکراوە، واللە أعلم.


زارا محەممەدی - ویکیپیدیا، ئینسایکڵۆپیدیای ئازاد\nزارا محەممەدی لەکاتی وتن و ناساندنی زمانی کوردی\nدێولان، ڕۆژھەڵاتی کوردستان\nماستەری جوگرافیای سیاسی\nچالاکی فەرھەنگی، مامۆستای زمانی کوردی\nمامۆستای زمانی دایکی، زارای نیشتمان\nتێکدانی ئاسایشی نیشتمانیی ئێران لە ڕێگەی دروستکردنی گرووپ و دەستە\n٥ ساڵ گرتن لە بەندیخانە\nلە ڕێکەوتی ٨ی کانوونی دووەمی ٢٠٢١ەوە لە لقی ژنانی بەندیخانەی سنە دایە\nزارا محەممەدی یان زەھرا محەممەدی (لەدایکبووی ١٩٩٠ لە دێولان) چالاکی فەرھەنگی و مامۆستای زمانی کوردییە کە بەھۆی فێرکردنی زمانی دایکی بە خەڵک سزای پێنج ساڵ گرتنی لە بەندیخانەی ژنانی سنە بەسەردا سەپێنرا، دادگای شۆڕشی سنە زارای بە تێکدانی ئاسایشی نیشتمانیی ئێران لە ڕێگەی دروستکردنی گرووپ و دەستە تۆمەتبار کرد. ھەروەھا ئەو ئەندامی بەڕێوەبەریی ئەنجومەنی فەرھەنگی-کۆمەڵایەتیی نۆژینە.\nزارا محەممەدی لە ساڵی ١٩٩٠ لە گوندی سەراوڵە، دێولان، پارێزگای سنە، ڕۆژھەڵاتی کوردستان لەدایکبووە. ئەو ماستەری جوگرافیای سیاسی لە زانکۆی سنە وەرگرت و زیاتر لە ١٠ ساڵان لە سنە و گوندەکانی دەوروبەر زمانی کوردی فێری خەڵک کردووە. زارا ژیانی ھاوژینی لەگەڵ سەیوان ئیبراھیمی پێکھێنا کە ئەویش ئەندامی ئەنجومەنی نۆژینە.\nزارا بە یەکەم جار لە ئایاری ٢٠١٩ دەستبەسەر کرا کە بە دانانی بارمتە بە شێوەی کاتی ھەتا ڕاگەیاندنی ئاکامی کۆتاییی دۆسیەکەی ئازاد کرا. دواتر لە ساڵی ٢٠٢٠ لەلایەن لقی یەکەمی دادگای شۆڕشی سنەوە بە سەرۆکایەتیی دادوەر سەعیدی بە تۆمەتی پێکھێنانی گرووپ و دەستە دژی ئاسایشی نیشتمانیی ئێران، سزای ١٠ ساڵ بەندکرانی بەسەردا سەپابوو. دەرچوونی سزای ١٠ ساڵ بەندکران بە تۆمەتی پێکھێنانی گرووپ لە کاتێکدایە کە زارا محەممەدی تەنیا ئەندامی ئەنجومەنی نۆژین بووە و دادگا ئەو ئەنجومەنەی لە ھەموو تۆمەتەکان بێ بەری کردبوو. ئەم سزایە لە ھەمان ساڵدا لەلایەن لقی چوارەمی دادگای پێداچوونەوەی پارێزگای سنە بە سەرۆکایەتیی دادوەر مستەفا تەیاری بۆ ٥ سال بەندکران کەم کرایەوە.\nپاش شەش مانگ لە زیندانی کردنی لە ناوەندی چاکسازی و پەروەردەی شاری سنە ڕۆژی یەکشەمە ٢٦ی حوزەیرانی ٢٠٢٢ بەهۆی نەخۆشکەوتنی باوکی مۆڵەتی ١٠ ڕۆژ هاتنە دەرەوەی پێدرا بەمەبەستی چاوپێکەوتنی باوکی ،بەسود وەرگرتن لە مافی وەرگرتنی مۆڵەت .\n^ ئ ا زارا محەمەدی. کوردیپێدیا.\n^ زارا محەممەدی بە بارمتەی قورس ئازاد کرا. کوردستان میدیا.\n^ زارا محەممەدی بەدانانی بارمتە ئازاد كرا. خەبات میدیا.\n^ زارا محەمەدی حوکمی ١٠ ساڵ بەندکرانی بەسەردا سەپا. خۆڕاگری.\n^ ١٠ ساڵ زیندان بەسەر "زارا محەممەدیـ"ـدا سەپا. کوردپا.\n^ زارا محەمەدی بە مەبەستی جێبەجێکرانی سزاکەی دەستبەسەر کرا. ڕێکخراوەی مافەکانی مرۆڤی ھەنگاو.\n^ زارا محەمەدی بە مەبەستی جێبەجێ کرانی سزای بەندکرانەکەی بانگ کرا. ڕێکخراوەی مافەکانی مرۆڤی ھەنگاو.\n^ حوکمی زیندانی کردنی زارا محەممەدی پەسەند کرا. ئاسۆی ڕۆژھەڵات.\n^ زارا محەممەدی دەچێتە گرتووخانەی سنە. ئێستانیوز.\n^ زارا محەمەدی گەیەندرایە گرتووخانەی سنە. تۆڕی میدیاییی خەڵک.\n^ "زارا محەممەدی دوای ٦ مانگ مافی مرەخەسی پێدرا". Hengaw. Retrieved 2022-06-26.\nوەرگیراو لە «https://ckb.wikipedia.org/w/index.php?title=زارا_محەممەدی&oldid=955035»\nئەم پەڕەیە دواجار لە ١٨:٣٨ی ٢٦ی حوزەیرانی ٢٠٢٢ نوێ کراوەتەوە.


سه‌ره‌كی > كرده‌ی تۆماركردنی ئه‌لیكترۆنی\nچونه‌ژوره‌وه بۆ ئه‌كاونته‌كه‌ت\nتۆماركردن پاسوێردت له بیركردووه\nبه‌دواى ناوى بازرگانى بگه‌رێ\nرێبه‌رى خزمه‌تگوزارى ئه‌لیكترۆنى داونلۆد بكه\nتۆماركردنی كۆمپانیا بیانیه‌كان\nتۆماركردنی كۆمپانیا ناوخۆییه‌كان\nپرۆسه‌ى تۆماركردنی ئه‌لیكترۆنی بریتیه له خزمه‌تگوزاری تۆماركردنی كۆمپانیاكان به شیوه‌ى یه‌ك په‌نجه‌ره كه هه‌ر تاكێك ده‌توانێت داواكاری پێشكه‌ش بكات بۆ ده‌ستبه‌سه‌رداگرتنى ناوی كۆمپانیا یان داواكاری پێشكه‌ش بكات بۆ تۆماركردنی كۆمپانیاى خۆمالی یان تۆماركردنی لقی كۆمپانیایه‌كى بیانی له به‌ڕێوه‌به‌رایه‌تی گشتی تۆماركردنی كۆمپانیاكانى حكومه‌تی هه‌رێمی كوردستان.\nبۆ پێشكه‌شكردتی داواكاری له چوارچێوه‌ى خزمه‌تگوزارى یه‌ك په‌نجه‌ره‌دا، پێویسته سه‌ره‌تا به‌كارهێنه‌ره‌كه خۆی تۆماركردبێت له به‌ڕێوه‌به‌رایه‌تی گشتی تۆماركردنى كۆمپانیاكان. كرده‌ی خۆ تۆماركردنه‌كه‌ش چه‌ند هه‌نگاوێكی ئاسانه كه پێویسته ئه‌نجام بدرێت له ڕێگه‌ی تۆماركردن له‌و لینكه‌ى سه‌ره‌وه بۆ به‌ده‌ستخستنی یوسه‌ر و پاسوێرد كه پێویسته بۆ چونه‌ژووره‌وه بۆ خزمه‌تگوزاریه ئه‌لیكترۆنیه‌كه.\nدواى كلیك كردن كردنه‌وه‌ى لینكی تۆمار بكه داواكار داواى لێ كه ده‌كرێت فۆرمی به‌كارهێنه‌ر پڕبكاته‌وه، بۆ ئه‌مه‌ش ده‌بێت ئیمێلێكی ئه‌لیكترۆنی دروست به‌كاربهێنیت كه دواتر ئه‌م ئیمێڵه ده‌بێته پردی په‌یوه‌ندی سه‌ره‌كی له نێوان به‌كارهێنه‌ر و خزمه‌تگوزاریه‌كه تا كۆتایی.\nله كاتی پێشكه‌شكردنی داواكارى به سه‌ركه‌وتوویی، داواكار نامه‌یه‌كی ئه‌لیكترۆنی پێ ده‌گات له سیسته‌مه‌كه‌وه كه ژماره‌ی تایبه‌تی مامه‌ڵه‌كه‌ی (UTN) تێدایه كه له زیاتر له پاسوێردێك ده‌چێت و به‌كاردێت بۆ چونه‌ژووره‌وه بۆ هه‌موو خزمه‌تگوزاریه ئه‌لیكترۆنیه به‌رده‌سته‌كان له ڕێگه‌ی ئه‌و پێگه‌یوه.\nچۆن تۆماركردنه‌كه ئه‌نجام ده‌ده‌یت\nگه‌ڕانی سه‌ره‌تایی به دوای ناو و دیاریكردنی یه‌ك ناوی پێشنیار كراو\nدیاریكردنی ناوی هاوپشك یان هاوبه‌ش كه له تۆماری ناوی پرۆژه بازركانیه‌كه له‌گه‌ڵی ده‌بێت\nچونه‌ژوره‌وه بۆ فۆرمی ده‌ستبه‌سه‌رداگرتنی ناو و پڕكردنه‌وه‌ی زانیاریه‌كان و دانانی ناسنامه‌ی هاوبه‌ش\nپێشكه‌شكردنی فۆرمی داواكاریه‌كه و چاوه‌ڕێكردنی دڵنیابونه‌وه له سیسته‌مه‌كه‌وه له ڕێگه‌ی ئیمێڵه‌وه\nله حاڵه‌تی ده‌ستبه‌سه‌رداگرتنی ناوه‌كه‌وه نامه‌یه‌كی ئه‌لیكترۆنیت پێده‌گات كه ناوه‌كه‌ت به‌سه‌ر كه‌وتویی دیاریكراوه\nكرده‌ی تۆماركردن بۆ یه‌كجاره تا بوار بدات به به‌كارهێنه‌ران مافیان هه‌بێت بگه‌ن به خزمه‌تگوزاری ئه‌لیكترۆنی.\nكرده‌ی تۆماركردنی كۆمپانیا\nسه‌ره‌تا فۆرمی تۆماركردنی كۆمپانیا بكه‌ره‌وه زانیاری و داواكاریه‌كان پڕبكه‌ره‌وه و ئه‌م به‌ڵگه‌نامانه‌ی خواره‌وه ئه‌پلۆد بكه\nناسنامه‌ی هاوبه‌شه‌كان و نمونه‌ی ئیمزاكانیان.\nپشتگیری دانانی سه‌رمایه له بانك.\nناسنامه‌ی به‌ڕێوه‌به‌ری كۆمپانیا\nناسنامه‌ی راوێژكاری یاسایی كۆمپانیا، گرێبه‌ست و نوسراوی لارینه‌بون له سه‌ندیگای پارێزه‌رانه‌وه\nناسنامه‌ی ژمێریاری كۆمپانیا و نوسراوی پشتگیری له سه‌ندیگای پارێزه‌رانه‌وه\nناسنامه‌ی فه‌رمانبه‌ران – ئه‌گه‌ر هه‌بوو.\nله‌و كاته‌ی كه ره‌زامه‌ندی سه‌ره‌تایی ده‌درێت له ڕێگه‌ی نامه‌ی ئه‌لیكترۆنیه‌وه، پێویسته گرێبه‌ستی دامه‌زراندن و كۆنوسی كۆبونه‌وه‌ی ده‌سته‌ى كارگێری چاپ بكرێت و مۆر و ئیمزای بكرێت.\nهه‌موو به‌ڵگه‌نامه ره‌سه‌نه‌كان پێشكه‌شده‌كرێت به تۆماری كۆمپانیاكان له پارێزگای په‌یوه‌ندیدار بۆ هاوتاكردنی به‌ڵگه‌نامه‌كان.\nكرێ و رسومات راده‌ستی خه‌زنه‌دار بكه.\nئینجا چاوه‌ڕوانی ره‌زامه‌ندی كۆتایی بكه.\nكاتێك ره‌زامه‌ندی كۆتایی ده‌درێت (كرده‌ی تۆماركردنه‌كه ته‌واو ده‌بێت له چه‌ند ده‌قه‌یه‌ك دا) و بڕوانامه‌ی كۆمپانیاكه وه‌رده‌گریته‌وه.\nكۆپیه‌ك وه‌ربگره‌وه له بڕوانامه‌كه كه مۆركراوه و ئیمزاكراوه له لایه‌ن نوسینگه‌ی به‌ڕێوه‌به‌رایه‌تی كۆمپانیاكان له پارێزگاكه و وه‌كو كۆپی ره‌سه‌ن بیپارێزه.\nئیستا كۆمپانیاكه‌ت تۆماركراوه و ده‌توانیت ده‌ستبكه‌یت به كاره بازرگانیه‌كانت.\nئینجا نامه‌یه‌كی ئه‌لیكترۆنیت پێده‌گات كه ژماره‌ی باج و ژماره‌ی ده‌سته‌به‌ری كۆمه‌ڵایه‌تی كۆمپانیاكه‌تی تێدایه.\nفۆرمی تۆماركردنی كۆمپانیا ده‌كه‌یته‌وه و زانیاری و داواكاریه‌كان پڕ بكه‌ره‌وه و ئه‌م به‌ڵگه‌نامانه‌ی خواره‌وه‌ش ئه‌پلۆد بكه:\nژمیركارى كۆتایی دوا ساڵى دارایی كۆمپانیاى دایك.\nناسنامه‌ی هاوپشك یان هاوبه‌شه‌كان و نمونه‌ی ئیمزاكانیان.\nگرێبه‌ستی دامه‌زراندنی كۆمپانیای دایك، بڕوانامه‌ی تۆماركردن و نوسراوی كۆبونه‌وه‌ی ده‌سته‌ى كارگێری.\nناسنامه‌ی به‌ڕێوه‌به‌ری كۆمپانیا.\nناسنامه‌ی راوێژكاری یاسایی كۆمپانیا، گرێبه‌ست و نوسراوی لارینه‌بون له سه‌ندیگای پارێزه‌رانه‌وه.\nناسنامه‌ی ژمێریاری كۆمپانیا و نوسراوی لارینه‌بون له‌سه‌ندیگای ژمێیارانه‌وه.\nله‌و كاته‌ی كه ره‌زامه‌ندی سه‌ره‌تایی ده‌درێت له ڕێگه‌ی نامه‌ی ئه‌لیكترۆنیه‌وه،هه‌موو به‌ڵگه‌نامه ره‌سه‌نه‌كان پێشكه‌شده‌كرێت به به‌رێوه‌به‌رایه‌تى كۆمپانیاكان له پارێزگای په‌یوه‌ندیدار بۆ هاوتاكردنی به‌ڵگه‌نامه‌كان.\nكاتێك ره‌زامه‌ندی كۆتایی ده‌درێت (كرده‌ی تۆماركردنه‌كه ته‌واو ده‌بێت له چه‌ند ده‌قه‌یه‌ك دا) و ڕێپێدانی كۆمپانیاكه وه‌رده‌گریته‌وه.\nكۆپیه‌ك وه‌ربگره‌وه له ڕێپێدانه‌كه كه مۆر و ئیمزاكراوه له لایه‌ن نوسینگه‌ی به‌ڕێوه‌به‌رایه‌تىی كۆمپانیاكان له پارێزگاكه و وه‌كو كۆپی ره‌سه‌ن بیپارێزه.


4 خوله‌ك له‌م وه‌رزشانە به‌رامبه‌ره به یه‌ك كاتژمێر له جیم، لە ماڵەوە ئەنجامی بدە – تۆڕی میدیایی خەڵک\n2021/01/12 - 11:22 AM\nبه‌رده‌وام پسپۆڕانی بواری وه‌رزش به‌دوای ئه‌و جۆره وه‌رزشانه‌دا ده‌گه‌رێن كه له كاتێكی كه‌مدا ده‌رئه‌نجامی باش ده‌دات به‌ده‌سته‌وه، ئه‌مه‌ی خواره‌وه ڕێوشوێنێكی كاریگه‌ره بۆ ئه‌وه‌ی له ماوه‌ی 4 خوله‌كدا به‌رامبه‌ر به یه‌ك كاتژمێری سه‌نته‌ره‌كانی وه‌رزش (جیم) وه‌رزش بكه‌یت.\n-بۆ ماوه‌ی 60 چركه پشتت به‌رێكی ڕابگره و وه‌ك شێوه‌ی B بنوشتێره‌وه.\n-بۆ ماوه‌ی 30 چركه وه‌ك وێنه‌كه شناو بكه.\n-30 چركه‌ی دواتر ڕانه‌كانت بهێنه‌ره‌وه بۆ لای سنگت وه‌ك له وێنه‌كه‌دا دیاره.\n-پاشان بۆ 60 چركه به‌هه‌مان شێوه‌ی وێنه‌كه له‌سه‌ر قاچی ڕاست و چه‌پ بنوشتێره‌وه.\n-دواتر 45 چركه له شێوه‌ی A بازبده بۆ شێوه‌ی B و كاره‌كه دوباره بكه‌ره‌وه.


بلندكرنا ئاڵایێ ئیسرائیلێ د ڤیستەڤاڵا كوڵن دا\nل ڕۆژێن بوری ڤیستەڤاڵەك هاتەكرن ل ئەلمانیا- كوڵن، بۆ پشتەڤانیا ڕیفراندوما هەرێما كودرستانێ، تێدا هژمارەكا زوورا كوردان بەشداری كر و ژ لایێ دەزگەهێن مێدیای ب شێوەیەكێ بەرفرهـ هاتە ڕوماڵكرن.\nجارێ بەحسێ ڤیستەڤاڵی ناكم، من دڤێت ئێكسەر بچم سەر بابەتی كو ئەو ژی بلندكرنا ئاڵایێ ئیسرائیلێ بی د وێ ڤیستەڤالێ دا، گەلو بلندكرنا وی ئاڵای چ مفایەك تێدا هەیە بۆ پروسا ریفراندومێ؟\nگەلو زیانێن وێ زۆرترن یان مفایێن وێ، دێ سەرنجا هەوە بۆ بابەتەكی وەكو ڤی راكێشم د دیتنا ئیسرائیلیان بخوە دا.\nڕوژناما (یدعوت أحرنوت) ل ١٨\_٣\_١٩٧٨ گوتارەك بەڵاڤكر، كو شروڤەكرن بۆ هێرشا ئیسرائیلێ بو باشورێ لبنانێ كربی ل ١٥\_٣\_١٩٧٨، تێدا ب دژواری ڕەخنە ل تەلەڤزیونا ئیسرائیلێ گرت، كو دیدارەك دگەل مارونیەكێ مەسیحی كر ئەوژی (سعد حداد) بی ل لبنان، ئەو بخوە ژی ئاكنجیێ لبنانێ بی، وی خوشحالیا خوە نیشاندا ب هاتنا هێزێن ئیسرائیلی بۆ باشورێ لبنان ب رێكا مێدیا فەرمییا ئیسرائیلێ، ئەڤ كەیف خوەشییە ژی بۆ هندێ بی كو جوهیان ئاخا موسلمانان داگیر كر، ئەوژی وەكو مەسیحیەك ب ڤێ كەیف خوەش بی.\nڕوژناما ئیسرائیلی د ناڤەڕۆكا بابەتی دا ڕەخنەیێن دژوار گرتن ل مێدیا ئیسرائیلی و گۆت نیشاندانا وێ لێدوانا ئەوی مەسیحی و خوەشحالیاوی كو هێزێن ئیسرائیلی هاتین لبنان، دێ وەل موسلمانان كەت كو دژی ڤێ هەستێن وان یێن ئاینی بلڤن، و پاشی یێن هەمی عەرەبان، حەتا فڵستینێ، ئەڤەژی دێ بزاڤێن ئیسلامی خورتر لێ كن دژایەتیا ئیسرائیلێ بكن، دڤی دەمیدا دێ بیت شەرێ موسلمانان و جوهیان ئەڤەژی دێ پلانا ستراتیژیا ئیسرئیلێ ژناڤ بیت، ژبەركو دڤێت ڕاگەهاندنا مە یا ئیسرئیلێ ڤێ راستیێ ژبیر نەكەت، كو پلانا مە بناڤێ شەرێ عەرەبان وئسرائیلە، ئەڤە راستیەكە و ئارمانجامەیە ،كو ٣٠ سالە سەر كاردكین كو شەری بكین شەرێ عەرەبان و ئیسرائیلی دا كو توشی شەرێ جیهانا ئیسلامی نەبین، چونكی ئەگەر ئەڤە ڕوی بدت ئیسرائیل خوە ل بەر شەرێ جیهانا ئیسلامی ناگریت،و دڤێت دان پێدانێ ب وێ بكین دێ توشی شكەستنێ بیت.\nوێ ڕۆژنامەیێ رەخنە بو هندێ گرت داكو شەرێ وان بتنێ دگەل عەرەبان بیت، جیهانا ئیسلامی هەمی هشیار نەبیت و بێژیت شەڕێ عەرەبانە مە چو پەیوەندی پێڤە نینە، لێ گەر ببا شەرێ ئاینی بێگومان زێدەتر ژ ملیارەكا مروڤان دگەل چەند ملیونێن كێم جوهی ژ هژمارێ ڤە،خوسارەتیەكا مەزنە. راستە (سەعەد حەداد) ی پشتەڤانیا ئیسرائیلێ كر، لێ ئیسرائیلێ زانی ئەڤ پشتەڤانیە دێ ب خراب بۆ وان زڤریت لەوا ب وێ پشتەڤانیێ كەیف خوش نەبین.\nلەوڕا ب دیتنا من ودیر ژ بەرچاڤ وەرگرتنا ئاین پەروەریێ، بلندكرنا ئالایێ ئیسرائیلی د ڤیستەڤاڵا كوڵن ل ئەلمانیا ژبلی زیانان چو مفای ناگەهینت، ژبەركو:\nئێك: جیهانا ئیسلامێ كو زێدەتر ژ ملیارەك موسلمانان و زێدەتر ٦٠ وەڵاتێن موسلمانان تورەبونەكا زێدە دژی كوردان دێ چێبیت.\nدوو: بڤێ دێ نەتەوەیەكێ وەكو عەرەبان بیتە دوژمن، ژبلی بابەتێ ئاینی، وان دژایەتیا دیرو درێژ دگەل ئیسرائل هەیە.\nسێ: ئیسرائیل هەرچەندە خودان پێگەهەكێ بهێزە ل ناڤەندا بریارا جیهانی، لێ كورد چ مفای ستراتیژی ژێ نابینن، ژبلی هندەك پەیوەندیێن دبلوماسی.\nچوار: كارتێكرنا جوگرافی، كو هەرێما كوردستانێ د ناڤ جیهانا ئیسلامی دایە و پشتەڤانییا ئیسرئیلێ دێ هەمی جیران و نێزیكێن جوگرافی ل كوردان كت دوژمن، ئەڤە ژی دێ زیانەكا گەلەك مەزن ل پاش خوە هێلیت.\nلەوما پیدڤیە ل دەمێ گێڕانا ئاهەنگێن رێفراندومێ چاڤ ل هن پرسان بهێنەگێڕان و كونترول لسەر بهێتەكرن، و ڕێك نەهێتەدان هەر تشت ب هەرەمەكی ب ڕێڤە بچیت. هەرچەندە ئەو ئاڵا ژ لایێ هندەك وەڵاتیێن ئاسای ڤە هات بلندكرن، لێ هەر دڤیا سەرپەرشتێن ڤیستەڤاڵێ لێ هوشیارببان.


كوردپریس\tگرینگایەتی شەڕی مووسڵ لە چیدایە؟ / لۆئیز مارتینێز\t18/10/2016 kurdipostgroupLeave a comment\tبەشی جیهان/ وتار- ڕاگەیاندنی دسپێکی شەڕ بە مەبەستی گرتنەوەی مووسڵ لە داعش خاڵێکی زۆر گرینگ لە ڕەوتی شکستی داعشە. لە واقیعدا مووسڵ دوای داگیرکران بە دەستی داعش لە نیوەکانی ساڵی 2014، ببوو بە پێتەختی داعش لە عێراق.\nگرینگایەتی شەڕی مووسڵ لە چیدایە؟ / لۆئیز مارتینێز\tPost navigation\nPrevious Postچەند تێبینییەک لەبارەى ڕێزمانى کوردىNext PostNusaybin’deki patlamada 2 kişi yaşamını yitirdi وه‌ڵامدانه‌وه Cancel reply\tEnter your comment here...


👁 اێ بەخشە 3,560 گل سئرکریائە(دێینە)\n📕 Die WELT hat mich VERGESSEN کتاووخانە\n📅 زمان اضافه کردن Nov 28 2018 3:17PM\n👁 اێ بەخشە 2,587 گل سئرکریائە(دێینە)\nAram Bani [ فرەتر(ویشتر)... 👁] ✖ ✖ 2 2 ✔ 99% ✍ ن.ئـ. 28-11-2018 15:17:21\n📕 جیهان منی لەبیرچوو کتاووخانە\n📅 زمان اضافه کردن Nov 28 2018 3:12PM\nئارام بانەیی وەرگێڕانی لە ئەڵمانییەوە: عەبدولموئم [ فرەتر(ویشتر)... 👁] ✖ ✖ 1 3 ✔ 99% ✍ ن.ئـ. 28-11-2018 15:12:47\n👫 عەبدوڵڵا محەمەد بانەیی زنی نۆیسە (ژیان ناۆمە)\n📅 زمان اضافه کردن May 29 2018 9:05PM\n... [ فرەتر(ویشتر)... 👁] ✖ ✖ 6 3 ✔ 99% ✍ هـ.ب. 29-5-2018 21:05:30\n👫 نالیا ئیبراهیم زنی نۆیسە (ژیان ناۆمە)\n📅 زمان اضافه کردن Sep 13 2010 9:47AM\n👁 اێ بەخشە 133,841 گل سئرکریائە(دێینە)\nلە دایکبووی ساڵی 1979ی باشووری کوردستانە. ماوەی دە [ فرەتر(ویشتر)... 👁] ✖ ✖ 17 3 ✔ 99% ✍ هـ.ب. 13-9-2010 9:47:41


حەمەئازاد بەرزنجی: کارێ مەکەن ئەزی تیا شەرمەزار بێت. – WTARIKURD\nحەمەئازاد بەرزنجی: کارێ مەکەن ئەزی تیا شەرمەزار بێت.\nڕێک بێ پێشەکی و بۆچونە ناو ناوەڕۆکی بابەتەکە، شارۆچکەی بەرزنجە لە شارباژێڕ یەکێکە لە شوێنە پیرۆزە ئایینیەکان لە هەرێمی کوردستان، نەوە و زاناو پیاوە ئایینیەکانی بە پانتایی هەموکوردستاندا بلاوبونەتەوە. سەرکردەو ڕێبەرو زانای ئایینی زۆریان تیا هەڵکەوتوە. کە ئەمانە هەمویان لە وەچەی ( شێخ عیسا و شێخ موسا ) ی بەرزنجەن، ئەمانیش نەوەی بابەعەلی هەمەدانینین و لە هەمەدانەوە هاتون. لەوانە عەلامە شێخ مارفی نۆدێ، کە هەرلەگەڵ دامەزراندنی شاردا، لەسەر داوای یەکەم پادشای بابان، هاتۆتە سلێمانی و مزگەوتی گەورەی شاری چێکردوە. ئەوانی دی، هەر بۆ نمونە شێخ حەسەنی گڵەزەردەی ئەستێرە ناس و کاک ئەحمەدی شیخ و مەلیک مەحمودی نەمرو چەندانی دی. کە ئێستاشی لەسەر بێت زۆر کەس تا ئێستا بە قەبری کاک ئەحمەد سوێند دەخۆن.\nئەمانە لەگەڵ ئەوەی زاناو ڕێبەری ئایینی بون، بەڵام پەڕگیرو توندڕەو نەبون. وە تائێستا نە لە بەرزنجەو نە لە گوندەکانی چواردەوریشدا، ئیسلامی توندڕەو و ئیسلامی سیاسیان تیا هەڵنەکەوتوە کە بەرزنجەو ناوچەکە بکەنە مۆڵگەی سەهەڵدان و خۆڕێکخستنی حزبە ئیسلامییە توندڕەوەکان و ناوچەکە نەبۆتە مۆڵگەی تروکاندان و پێکورەبونی گەرای ئیسلام گەرایی پەڕگیر. وە بۆ ئەوەی پیرۆزی و ئەوپێگە مێژویییەی خۆیشی لە دەست نەدات ، وا دەخوازرێت هەر بەوشێوەیە لەو ئاقارەی خۆیدا بمێنێتەوە. وە ئەو پێگەیەی کە تا ئێستا هەیەتی زۆر باشتر دەبینرێ، وەک لەوە ی کە ئێستا کۆمەڵێ لە بەرزنجەییانی زۆر بەرێز کە کەسانی ناسراو و خاوەن هەڵوێست و تێکۆشەری دێرین وماندونەناسی شۆڕش و ڕۆژەسەختەکان بون ، نازانم بۆئێستا دەیانەوێ بەرەو ئاقارێک بڕۆن کە پێبزانن یان نا! مەبەستیان بێت یان نا! هەنگاو نانە بەرەو تونێلی نوتەکی ئیسلام گەرایی مەزهەبی . لەم کاتەدا ختوکەدانی هەستە ئایینیەکان لەناو کۆمەڵگای کوردەواریدا، لە دوا ڕۆژێکی زۆر نزیکدا زۆر بەسانایی پەرچە کرداری زۆر خراپی لێدەکەوێتەوە و گورز وەشاندنە لە مێژوی ناوچەکە و هەڵخلیسکانە بەرەو مەزهەبگەرایی ئیسلامی نامۆ بەناوچەکە. کردنەوەی دەلاقەیەکی دوبەرەکیە بۆ خۆ خزانە ناوەوەی باڵێک و ڕەوتێکی ئیسلامی. ئاخر چ پێویست دەکات یادی عاشورا لە بەرزنجە بکرێتەوە. ئەوەتە دەبینین بەزۆری زۆردارەکی لە ناوچە دابڕینراوەکانی کوردستان و بەتایبەتی تر کەرکوک لەم یادەدا ڕەشپۆشی سیاسی و مەزهەبی دەکرێت، لەشەقامی سالمی شاری هەڵمەت و قوربانی دەنگی لەبەیکە یاحوسین دەبیسترێ . ئەمەیە جێبەجێکردنی وەسیەتی چوار ئەفسەرە شەهیدەکەو داواکانی مەلیک مەحمود و ئامانجەکانی شۆڕشی کۆن و نوێ. ئەمانە لە پەیرەوپڕۆگرامی حزبە عەلمانیەکانی کوردستان و ڕێکخراوی سۆشیال دیموکراتیەکانی جیهاندا هەن. ئەمەیە مۆدرینەو پۆست مۆدرینە و گڵۆباڵیزەیشن و ڕیفۆرم یان گەڕانەوەیە بۆ چاخەکانی فیوداڵی و تەنانەت پێش قۆناغی دەرەبەگایەتیش. یان هەنگاو نانە لە لە ڵیبرالیزمەوە بۆ دۆگماتیزم و ئانارشیزم ولە ئاوەزمەندی و ئاوەز باوەڕییەوە بۆڕاسیزمی ئایینی و ئیرەشنالیزم و پوچگەراییو وەدوکەوتنی تراویلکە.\nئەمەش مانای ئەوە ناگەیەنێ، ناوچەکە پشتگوێ بخرێت و خزمەتگوزاری باشی بۆ نەکرێت. بەڵکو بۆ سود وەرگرتن و وەک دیفاکتۆیەکی ئایینی دەتوانرێ بکریتە ناوچەیەکی گەشتوگوزاری ئایینی و سودی ئابوریش بەخەڵک و ناوچەکەش بگەیەنێت ، بەمەرجێ لە ژیر چاودێریدا بێت و بەلا ڕێدا نەبرێت. وای لێ بکرێت سەرنجی نەک گەشتیارانی ئایینی کوردستان بەڵکو دەرەوەی هەرێمیش بۆ خۆی ڕاکیشێت. بایادی ئەم شێخ و پیرانەی کوردستان لە یادی لەدایکبون یان کۆچی دوایی خۆیاندا بێت، بۆ وابەستەی بکەین بەیادێکی دیکەوە. ئەمەش بەهیچ کلۆجێ مانای بەکەمگرتن یان گرنگی نەدان بەیادە کۆمەڵایەتی و ئایینیەکان ناگەیەنێت ، لەبەر ئەوەی ئێمەی دانیشتوی هەریمی کوردستان، تا ئیستا بەشێکین لە ئێراق و لە ناو ئێراقیشدا کۆمەڵانێکی دیکە هەن کەمینە بن یا زۆرینە لەبەر ئەوەی ئەم یادەیان لا پێرۆزە. پیویستە ئێمەیش ڕیز لە یادەکە بگرین، گەر وەک یادو بۆنەیەکی خۆشی بیت لەگەڵیاندا خۆشحاڵین ، ماتەمینیش بێت هاوبەشی خەمیانین.\nلەگەڵ ئەو مەلایەیەی، کەکابراکوێرەکە چوەبوە لای، داوای لە مەلاکردبو کەدوعای خێری بۆبکات، ئەو تاقە مانگاو گوێدرێژەی کەهەیەتی پارێزراوبن، هەر نەبێ ئەگەر خوا مرداریشی کردنەوە با لە پێشەوە گوێدرێژەکە مرداربکاتەوە، مەلا دوعای خێر بۆ کوێرە دەکات. بەڵام پێچەوانەی داوای کوێرەکە ڕودەدات و، کوێرە مەلادەباتە سەر ڕوداوەکەو، مەلا زۆر ئیحراج دەبێت و دەڵێ خودایە، وەڵاهی هەندێ جار هەندێ کاری وا ڕودەدات ئەزی تیا شەرمەزار دەبێت . هیوادارین ئەم کارانەیش نەبنە هۆکارێک بۆ ئەوەی ئەزەکانی کوردستانیانیان تیا شەرمەرزار بێت.\nبەهرۆز جەحفەر: دۆخی نادیاری کورد لە کەرکوک.\nعیماد عه‌لی: درۆی راگه‌یاندن له كوردستان و پۆزش هێنانه‌وه.


بەرپـرسێـکی یەكگرتووی ئیسلامی لەسەر پرسی سەرۆكایەتی هەرێم بۆ دەنگی ئەمەریكا دەدوێت\nیەكگرتووی ئیسلامی كوردستان ڕایدەگەیەنێت ئەنجامی دڵخۆشكەرییان لە كۆبونەوەی ژووری عەمەلیاتی پێنج لایەنە سیاسیەكەی كوردستان بەدەستنەهێناوە.\nدکتۆر محەمەد ئەحمەد یاریدەدەری ئەمینداری یەكگرتووی ئیسلامی و ڕێكخەری ژووری عەمەلیات بە دەنگی ئەمەریكای ڕاگەیاند" تائێستا دەرئەنجامی ئیجابی و دڵخۆشكەریان لە كۆبونەوەی پێنج لایەنە سیاسیەكە لە ژووری عەمەلیات بەدەستنەهێناوە."\nوتیشی"هەركات گەیشتینە ئەنجام یاخود بنبەست لە كۆبونەوەكاندا، ئەوا بە ئاشكرا ڕایدەگەیەنین."\nهەرچەندە تەنها ماوەی شەش ڕۆژ ماوە بۆ كۆتایی هاتنی ویلایەتی سەرۆكی هەرێم، بەڵام هێشتا لایەنە سیاسیەكان نەگەیشتونەتە ڕێككەوتن لەسەر پرسی سەرۆكایەتی هەرێم و تەنانەت كاتی كۆبونەوەی پێنج لایەنە سیاسیەكە لە ژوری عەمەلیات دیارنیە.\nیەكگرتووی ئیسلامی كوردستان وەک هەوڵێكی نێوانگیری بۆ گەیشتنی لایەنەكان بە ڕێككەوتن لەسەر پرسی سەرۆكایەتی هەرێم ژوری عەمەلیاتی پێكهێنا و نوێنەری هەر پێنج لایەنە سیاسیەكە (پارتی دیموكراتی كوردستان، یەكێتی نیشتمانی، بزوتنەوەی گۆڕان، یەكگرتووی ئیسلامی، كۆمەڵی ئیسلامی) ئەندامن لەو ژوورە.\nزانیاری زیاتر لەم ڕاپۆرتە دەنگیەدایە


شاناز ئیبراھیم ئەحمەد پرسەنامەیەک ئاڕاستەی خانەوادەی د.مارف عومەر گوڵ دەکات\nشاناز ئیبراھیم ئەحمەد کارگێری مەکتەبی سیاسی (ی.ن.ک) و سەرپەرشتیاری مەڵبەندی ١ی رێکخستنی سلێمانی پرسەنامەیەک ئاڕاستەی خانەوادەی د . مارف عومەر گوڵ دەکات و ڕایدگەیەنێت ، دکتۆر مارف عومەر گوڵ خاوەنی گەنجینەیەکی دەوڵەمەندبوو لەبابەتی ئەدەبی و زانستیدا .\nدەقی پرسەنامەکە :\nبەداخ و پەژارەیەکی زۆرەوە ھەواڵی کۆچی دوایی تێکۆشەری دێرین و شاعیر و نوسەر و ئەکادیمیست، پرۆفیسۆر دکتۆر مارف عومەر گوڵ-م پێگەیشت، بەم بۆنە غەمناکەوە پرسە و سەرەخۆشیتان ئاڕاستە دەکەم و خۆم بەھاوبەشی خەمتان دەزانم.\nدکتۆر مارف عومەر گوڵ خاوەنی گەنجینەیەکی دەوڵەمەندبوو لەبابەتی ئەدەبی و زانستیدا، سەرباری لێکۆڵینەوەی لەسەر جینۆسایدی کورد و رۆڵی بەرچاوی وەک ئەکادیمیستێکی شارەزای کورد لەپێگەیاندنی نەوەی جۆشکراو بەزانست و زانیاری، بەکۆچکردنی ئەم پرۆفیسۆرە خەمێکی قوڵ بەرۆکی ھەمووانی گرتەوە.\nخوای گەورە سەبوریی و دڵنەوایی بەھەموو لایەکمان ببەخشێت و ئەمەش دوا کۆستی خانەوادەکەتان بێت و کۆچکردووش بەبەھەشتی بەرین شاد بکات.\nبەھۆی سەرماوە ھاووڵاتیەکی خەڵکی خۆرھەڵاتی کوردستان لە سلێمانی گیانی لە دەستدا\nتیمەکانی شارەوانی سلێمانی سەرقاڵی پاککردنەوەی شەقام و ڕێگە سەرەکییەکانن\nقائیمقامی سلێمانی: ئاستەنگی ھاتووچۆ لەناو شاردا نەماوە


لاوانی عێراقی لە حەویجە راهێنانی سەربازی دەکەن بۆ رزگارکردنی شارۆچکەکەیان لەدەست رێکخراوی 'دەوڵەتی ئیسلامی'. [خاوەنی وێنە: شێخ عاسی وەسفی]\nله‌كاتێكدا ئەندامانی رێخراوی "دەوڵەتی ئیسلامی" (داعش) هەڵدێن لە بەرەکانی جەنگ لە عێراق، زۆربەیان پەنایان بردۆتە بەر شارۆچکەی حەویجەی پارێزگای کەرکوك، بەرپرسێکی ناوخۆ بە دیارونای وت.\nبەگوێرەی ئەندامی ئەنجومەنی پارێزگای کەرکوك، بورهان عاسی، ئەندامانی داعش ئێستا هەوڵدەدەن بۆ پتەوکردنی ناوچەکە دژی هێزەکانی عێراق لەڕیگەی بۆمبڕێژکردنی رێگا سەرەکیەکانه‌وه کە دەچنەوه شارۆچکەکە.\nعاسی دووشەممە (19 حوزەیران) بە دیارونای وت شەڕکەرانی داعش مین و بۆمبی دەستكردیان چاندووە لەسەرانسەری ئه‌و سێ رێگا سەرەکیەی دەچنەوه‌سه‌ر حەویجە و دەیبەستنەوە بە کەرکوك و تکریت و شەرگاته‌وه.\nوتیشی هەوڵەکە بۆ بلۆککردنی ئۆپەراسیۆنە سەربازیە چاوەڕوانکراوەکانە بۆ ده‌رپه‌ڕاندنی گروپەکە لە شارۆچکەکە "بەتایبەتی کە گرتنەوەی هەموو سنوری موسڵ بەرەو کۆتایی دەچێت".\nهەروەها وتی چونکە شەڕکەرانی داعش لە ناوچەکانی شەڕ و لەبەر هێزەکانی عێراق هەڵدێن حەویجە بووەتە "بارەگایەکی جێگرەوە" بۆ ئەوان.\nوتیشی گروپەکە "هەوڵدەدات بیکاتە پەناگەیەکی سەرەکیی ئارام" بەهۆی ئەو دۆڕاندنانەی توشی هاتووە.\nعاسی ژماره‌ی ئێستای شەڕکەرانی داعشی لە شارۆچکەکەدان خه‌مڵاند به نزیکەی 4,000، كه ژمارەیەکی زۆر زیاتره لەوەی پێش دەستپێکی شەڕەکانی رزگاركردنی پارێزگاکانی سەڵاحەدین و ئەنبار و نەینەوا هه‌بوو.\nعاسی وتی سەرەڕای بلۆککردنی ئۆپەراسیۆنە سەربازیە چاوەڕوانکراوەکان، داعش رێگاکانی مینڕێژکردووە بۆ رێگرتن لە دانیشتوان لە هەڵهاتن لە شارۆچکەکە بۆ ئەوەی بتوانێت وەك قەڵغانی مرۆیی بەکاریانبهێنێت دژی هێزە زەمینیەکانی عێراق و هێرشی ئاسمانی هاوپەیمانان.\nوتیشی ئەو مەدەنیانەی گیریانخواردووە لەناو شارۆچکەکەدا روبەڕووی مامەڵەی توند بوونەتەوە لەسەردەستی داعش و ئاماژەشیدا به‌وه‌ی گروپەکە "سزای سەختی گشتگیر دەردەکات لە دژیان لەژێر پاساوی جۆراوجۆردا بۆ بەرزکردنەوەی رێژەی ترس".\nهه‌روه‌ها وتی: "بارودۆخەکە بۆ دانیشتوانی ئابڵوقەدراو کارەساتاوی و بەرگەنەگرە." ئاماژەشیدا به کەمبوونەوەی خۆراك لەشارەکەدا.\nعاسی وتی سەره‌تای ئەم هەفتەیە، گروپەکە کەمینیان دانا و 30 کەسیان کوشت، لەنێویاندا منداڵ و ژن، کە هەوڵیاندا لە شارۆچکەکە هەڵبێن.\nوتیشی: "رۆژێك تێناپەڕێت بەبێ ئازاردان و گرتنی خەڵك." هه‌روه‌ها ئاماژەشیدا به‌وه‌ی گروپەکە یەکشەممە قاچی چوار گەنجیان بە بەرد شکاندووە "تەنیا لەبەرئەوەی ته‌له‌فۆنی مۆبایلیان پێبووە".


نهێنییەكانی پشت كوژرانی قەزافی - پەرەگراف\nنهێنییەكانی پشت كوژرانی قەزافی\nدوای هەشت ساڵ لە كوژرانی قەزافی، ئەمڕۆ ئەو خەونەی كە بەهۆیەوە كوژرا، هاتە دی. وڵاتانی ڕۆژهەڵاتی ئەفەریقا كە ژمارەیان ١٥ دەوڵەتە و دانیشتووانەكەیان نزیكەی ٣٨٥ میلیۆن كەسە، دوێنێ لە كۆبوونەوەی لووتكەی ئەبوجادا، بڕیاریان دا دراوی هاوبەشی ئەفەریقی (ئەفرو) لە سەرەتای ساڵی داهاتووە ٢٠٢٠ بخەنە بواری جێبەجێكردنەوە و بانكی ناوەندی ئەفەریقا بۆ خۆ دەربازكردن لە هەیمەنەی فەرەنسا دابمەزرێنن.\n- قەزافی و خەونی ئیمپراتۆریەتی ئەفەریقا!\nپرۆژەی دراوی ئەفەریقی بۆ یەكەم جار لە لووتكەی وڵاتانی ئەفەریقی لە ساڵی ١٩٨٩ لەلایەن قەزافییەوە پێشنیار كرا. ساڵی ١٩٩١ ڕێكخراوی ئابووریی وڵاتانی ڕۆژهەڵاتی ئەفەریقا دامەزرا و بڕیار درا دراوی هاوبەشی ئەفەریقی لە ساڵی ٢٠١٤ بخەنە بواری جێبەجێكردنەوە، بەڵام فەرەنسا هەڕەشەی كرد ئەگەر دراوی هاوبەشی ئەفریقا دروست بكرێت، هێزی سەربازی لە دژیان بە كار دەهێنێت.\nقەزافی لە ڕێگەی ئەم پرۆژەیەوە دەیوست ئیمپراتۆریەتی ئەفەریقا دامەزرێنێت. نازناوی (ملك الملوك)ی ئەفەریقای لە خۆی نابوو. تاكە ڕێگەش لە بەردەم قەزافیدا ئابووری بوو كە پێویستییەكی گرنگی ئەفریقییەكان بوو، كە بەهۆی هەیمەنەی فەرەنساوە كەوتبوونە دۆخی هەژاری و شەڕی ناوخۆوە. بۆ قەزافی كە خاوەنی گەنجینەیەكی گەورەی سامان و نەوت بوو، ئەوە دەرفەتێكی زێڕین بوو بۆ فراواندنی دەسەڵات و پێگەی لە ئەفەریقادا.\n- بۆچی فەرەنسا دژی پرۆژەكەی قەزافی بوو؟\nبەپێی ڕێككەوتننامەی ساڵی ١٩٦٠ی پاریس بۆ كۆتاییهێنان بە ئیستعماریەتی فەرەنسی كە لە نێوان وڵاتانی داگیركراوی ئەفەریقا و فەڕەنسادا واژوو كرا، فەرەنسا وەك مەرجی ڕێگەپێدان بە سەربەخۆییان، كۆمەڵیك مەرجی بەسەردا سەپاندن.\nگرنگترینیان مەرجە ئابوورییەكان بوو:\n١- بەپێی ڕێككەوتننامەكە پێویستە وڵاتانی ئەفەریقی دوای سەربەخۆبوونیان، هەر مامەڵە بە فرەنكی فەڕەنسییەوە بكەن.\n٢- پێویستە لەسەریان لەسەدا ٥٠%ی پارە و ئاڵتوونی یەدەكی بانكی ناوەندییان لە بانكی ناوەندیی فەرەنسا دابنێن، بەوەش فەرەنسا باجی لەسەدا ٠.٠٧% لەسەر ئەو یەدەكە لە وڵاتانە وەردەگرێت كە ساڵانە نزیكەی ١٠ ملیار دۆلارە و فەرەنسا بۆ فراوانكردنی هەیمەنەی لە ئەفەریقا بەكاری دەهێنێت.\n٣- هەروەها پێویستە ئەو وڵاتانە بە ڕێژەی ٨% بودجەی ساڵانەیان لە بانكی ئەفەریقی قەرز بكەن، كە بانكێكی فەرەنسییە و مامەڵە بە فرەنكی فەرەنسییەوە دەكات.\nلە دوای ڕێككەوتننامەی ساڵی ١٩٦٠، وڵاتانی ئەفەریقی كەوتنە ژێر قەرزێكی زۆری فەرەنساوە. ئەگەرچی سەربەخۆییان لە فەرەنسا ڕاگەیاندبوو، بەڵام بەهۆی ئەو كۆت و مەرجانەوە كە ڕێككەوتنەكە بەسەریاندا سەپاندی، خاوەنی سەربەخۆیی ئابووری و سیاسییش نەبوون. بەوەش ئەفەریقا كەوتە شەڕی ناوخۆ و ئاڵۆزییەوە، فەرەنساش چەند سیستەم و دیكتاتۆرێكی بەسەریاندا سەپاند.\nهەروەها ئەم ڕێككەوتنە ڕێگر بوو لە پیشكەوتنی وڵاتانی ئەفەریقا، چونكە فەرەنسا ئابووری و سامانی سروشتیی ئەو وڵاتانەی ئەفەریقای بەكار هێنا بۆ بووژاندنەوە و ئاوەدانكردنەوەی فەرەنسا، كە بەهۆی جەنگی جیهانیی دووەمەوە وێران بوو بوو. بۆیە لە كۆتایی ساڵی هەشتاكاندا، كاتێك موعەمەر قەزافی لەوپەڕی ناكۆكیدا بوو لەگەڵ ڕۆژئاوا، بۆ خۆسەپاندنی وەك خاوەن هێز و ڕزگاركەی ئەفەریقا، پێشنیاری ئەو دراوە هاوبەشەی كرد، وڵاتانی ئەفەریقاش بۆ دەرچوون لەژێر كۆت و بەندی فەرەنسا، بە پێشنیارەكە ڕازی بوون.\nبەڵام لەژێر فشاری فەرەنسادا پرۆژەكە چوار جار دوا خرا، چونكە فەرەنسا جگە لە هەڕەشەی سەربازی، هەڕەشەی ئەوەی كرد كە دەست دەگرێت بەسەر ئەو ٥٠% یەدەكی بانكییەی كە وڵاتانی ئەفەریقا لە بانكی ناوەندیی فەرەنسا دایان ناوە.\nساڵی ٢٠١٧ ئیمانوێل ماكرۆن لە كاتی سەردانەكەیدا بۆ ئەفەریقا، ڕایگەیاند پرسی پێكهێنانی دراوی هاوبەشی ئەفەریقی پەیوەستە بە ئاسایشی نیشتمانیی فەرەنساوە، بۆیە ئەو وڵاتانە و هێمنی و ئاسایش و سەقامگیری بەخۆیانەوە دەبینن كە فرەنكی فەرەنسیان هەیە. ئەم وتەیەی ماكرۆن هەڕەشەیەكی ڕاستەوخۆ بوو بۆ ئەو وڵاتانەی دەیانەوێت دەستبەرداری فرەنكی فەرەنسی بن و دراوی هاوبەشی ئەفەریقی بەكار بهێنن.\nهەرچەندە ماوەی ٢٠ ساڵە لە دوای ڕێككەوتنی یۆرۆی ساڵی ١٩٩٩ فرەنكی فەرەنسی لە كار كەوتووە و لە ساڵی ٢٠٠١ بە تەواوی وەستێنراوە و كاری پێ ناكرێت، بەڵام تا ئێستا دراوی فەرمیی هەشت وڵاتی ئەفەریقییە و هەندێكیشیان ناچار بوون مامەڵە بە یۆرۆوە بكەن وەك دراوی جێگرەوەی فرەنك.\n- موعەمەر محەمەد عەبدولسەلام قەزافی، لە ساڵی ١٩٤٢ لە شاری سرت لەژێر داگیركاریی دەسەڵاتی ئیتاڵیادا لە دایك بووە. لە ساڵی ١٩٦٩ لە كودەتایەكدا مەلیك ئیدریسی لە دەسەڵات دوورخستەوە. دوو هاوسەری هەبووە (فەتحیە نووری- سەفیە فرگاش). خاوەنی هەشت كوڕ و كچێك بووە. لە دوای ٤٢ ساڵ حوكمڕانی، لە ساڵی ٢٠١١ بە دەستی شۆڕشگێڕانی لیبیا كوژرا.


سەرپەرشتیارێکی پەروەردەیی: پرسیاری تاقیکردنەوەکان لە لایەن مامۆستایانی پسپۆڕەوە دانەنران\n"ئەمشەو ئەنجامی تاقیکردنەوەکان ڕادەگەیەنرێت"\n15:08 یه‌ك شه‌ممه 23 حوزه‌یران 2019\nسەرپەرشتیارێکی پەروەردەیی ئاشکرای کرد، پرسیاری تاقیکردنەوە گشتیەکانی 12ی ئامادەیی لە لایەن مامۆستایانی پسپۆڕەوە دانەنراون بۆیە هەڵەی زۆریان تێدا بووە.\nعەتا ئەحمەد، سەرپەرشتیاری پەروەردەیی بە ناس کوردی ڕاگەیاند، بوونی هەڵە لە پرسیاری تاقیکردنەوەکاندا کاریگەری خراپی لەسەر باری دەروونی خوێندکاران دروستکرد کە ئەوەش کاریگەری لەسەر ئەنجامەکان دەبێت.\nئەمڕۆ جارێکی تر خوێندکارانی پۆلی 12ی ئامادەیی لە چەند شارێکی هەرێم خۆپیشاندانیان سازکرد و داوایان کرد قەرەبووی ئەو هەڵانەیان بۆ بکرێتەوە کە لە بەشێک لە تاقیکردنەوەکاندا هەبوون.\nعەتا ئەحمەد بە ناس کوردی وت: “هۆکاری سەرەکی لە بوونی هەڵە لە تاقیکردنەوەکانی زمانی عەرەبی، پرسیارەکان بە لیژنە لە لایەن مامۆستایانی پسپۆڕەوە دانەنراون، بەڵکو لە لایەن سەرپەرشتیارێکی پەروەردەییەوە دانراون و ئەویش پرسیاری پێچ و پەناو قورسی هێناوەتەوە.\nعەتا ئەحمەد کە سەرپەرشتیاری زمانی عەرەبیە، باسی لەوەکرد هۆکاری ڕاسپاردنی پرسیارەکان بە سەرپەرشتیاری پەروەردەیی بۆ پاراستنی نهێنی پرسیارەکان بووە تا ڕێگری بکرێت لە دزە پێکردنیان، وتیشی: “لە بابەتی زمانی عەرەبی ئەوەی لای ئێمە تێبینی کراوە لایەنی کەم سێ پرسیار هەڵەی تێدایە، لە کاتێکدا وەزارەت دەڵێت دوو پرسیار هەڵەی تێدایە”.\nجگە لە بوونی هەڵە لە پرسیارەکاندا، خوێندکاران باس لەوەدەکەن بەشێکی زۆری پرسیاری تاقیکردنەوەکان لە دەرەوەی مەنهەجی خوێندن دانراون کە ئەوەش کاریگەری خراپی لەسەریان دروستکردووە.\nناس کورد قسەی لەگەڵ ژمارەیەک مامۆستای وانە جیاوازەکان کردووە، بە وتەی ئەو مامۆستایانە پێشتر سەپەرشتیارەکان مامۆستایانیان لەوە ئاگادار کردوەتەوە کە تەنیا چاویان لە سەر مەنهەجی پەرتوکەکان بێت، بەڵام بە پێچەوانەوە پرسیاری تاقیکردنەوەکان لە دەرەوەی مەنهەج بوون.\nوەزارەتی پەروەردە بڕیاریداوە دوو نمرە وەک قەرەبوو بۆ زمانی کوردی و چوار نمرەش بۆ عەرەبی بداتە خوێندکاران بەڵام ئەم بڕێارە خوێندکارانی ئامادەیی ڕازی نەکردووە، بۆیە خۆپیشاندان ئەنجام دەدەن.\nلەگەڵ ئەوەشدا ڕێوشوێنەکانی پەروەردە بۆ پاراستنی تاقیکردنەوەکانی ئەمساڵ ئەنجامی وەک عەتا ئەحمەد وتی “باشی هەبووە”، گۆڕانکارییەکان کاریگەرییان لەسەر وەڵامدانەوەی پرسیارەکان هەبووە.\nبڕیار وایە کاتژمێر 8:30 خولەکی ئەمشە 23ی حوزەیران، پشتیوان سادق وەزیری پەروەردەی هەرێم، لە کۆنگرەیەکی ڕۆژنامەوانیدا بڵاوکردنەوەی ئەنجامی تاقیکردنەوە گشتیەکان ڕابگەیەنێت.\nڕۆژی یەکشەممە، 26ى ئایاری 2019، تاقیکردنەوو گشتییەکان لە هەرێمی کوردستان دەستیان پێکرد، 115 هەزار 948 خوێندکار لە قۆناغی ئامادەیی و 118 هەزار 383 خوێندکار لە قوناغی بنەرەتی بەشدار بوون.\nلەهەر چوار پارێزگاکەی هەرێم، زیاتر لە چوار هەزار هۆڵ لەلایەن وەزارەتەوە ئامادە کرابوو، زیاتر لە 20 هەزار مامۆستا و سەرپەرشتیاری پەروەردەییش چاودێری تاقیکردنەوەکانیان دەکرد.\n12:25 شه‌ممه 04 نیسان 2020\nناس کورد کارنامەى حکومەتەکەى عەدنان زورفى بڵاودەکاتەوە


:: PM:04:05:15/02/2020 \nلە شەوی ڕابردووەوە لە چەند پەیجێك، ژمارەیەك وێنە بڵاوكراونەتەوە و ناوی "شێخ جەعفەر شێخ مستەفا" ئەندامی ئەنجوومەنی باڵای بەرژەوەندییەكانی یەكێتیی نیشتمانیی كوردستان خراوەتە سەر. بەڵام خۆی خۆی دووپاتی دەكاتەوە كە ئەوە دوورە لە راستییەوە.\nلەبارەی بڵاوبوونەوەی ئەو وێنانە لە تۆڕەكانی كۆمەڵایەتی، شێخ جەعفەر شێخ مستەفا ئەندامی ئەنجوومەنی باڵای بەرژەوەندییەكانی یەكێتی رای دەگەیەنێت، "ئەو وێنانەی بڵاو كراونەتەوە دوورن لە راستی، خەڵكانێكن دەیانەوێت من لەكەدار بكەن".\nلەگەڵ خیانەتكارانی 16ی ئۆكتۆبەر كۆدەبنەوە و ئەوانەیش لای یەكێتی هەر بە خیانەتكار حسابن\nشیخ جەعفەر لە لێدوانێكدا تایبەت بۆ "وشە" گوتی، "سەردەمی پێشكەوتنی تەكنەلۆجیایە و ئەگەر كەسێك بیەوێت كەسێكی تر بشكێنێت، بەهۆی تۆڕەكانی كۆمەڵایەتییەوە بە هەزار شێوە لە كەداری دەكەن".\nئاماژەكان بۆ ئەوە دەچن كە بەهۆی ململانێی ناو یەكێتی لەلایەن پەیجەكانی سەربە گرووپی خیانەتی 16ی ئۆكتۆبەر، لە فەیسبووك ئەو وێنانەی شێخ جەعفەر بڵاو كرابێتەوە، شێخ جەعفەر ئەوە ڕەت ناكاتەوە و دەڵێت، پێویستە ئەوانە وەڵامی ئەو پرسیارە بدەنەوە كە ناویان بە خیانەتكار ڕۆیشتووە.\nبڵاوبوونەوەی ئەو وێنانە رۆژێك دوای لێدوانێكی شێخ جەعفەر هات بۆ "دەنگی ئەمەریكا" كە لە وەڵامی پرسیارێكدا لەبارەی سەردانی شاندی ئێرانی بۆ لای كۆسرەت رەسوڵ و بافڵ و لاهوور تاڵەبانی، بۆ چارەسەركردنی كێشەكانی یەكێتی، لە وەڵامدا شێخ جەعفەر گوتی، ئێرانییەكان پێوەندییان لەگەڵ كۆسرەت رەسوڵ پچڕاندووە لە خیانەتی 16ی ئۆكتۆبەرەوە، بۆیە راست نییە و سەردانی ئەوانیان نەكردووە، بەڵام لەگەڵ خیانەتكارانی 16ی ئۆكتۆبەر كۆدەبنەوە و ئەوانەیش لای یەكێتی هەر بە خیانەتكار حسابن.\nگەشەسەندنی ئەو كێشانەی ناو یەكێتی پێوەندی بە كۆبوونەوەكانی ئەنجوومەنی سەركردایەتیی حزبەكە هەیە لەبارەی پێڕەوی ناوخۆ و تێیدا بڕیار درا هاوسەرۆك لە یەكێتیدا جێگیر بكرێت.\nبەپێی ئەو قسانەی لەسەر بڵاوكردنەوەی وێنەكان لەو پەیجانەدا دانراون، رقێكی حزبی دەردەكەوێت كە لەناو یەكێتییەوە ئاراستەی سەركردەیەكی تری یەكێتی بكرێت. بەڵام وێنەكان رەش و سپی و تا ئێستە هیچ تیمێكی تەكنیكی یاخۆ ناوەندێكی ئەلیكترۆنی نەیسەلماندوون كە ئەوە شێخ جەعفەر مستەفایە یا نا.\nئه‌م بابه‌ته 27189 جار خوێنراوه‌ته‌وه


نەخشەیەک بۆ دامەزراندنی سوپای پێشمەرگەی کوردستان - Kurdistanigawre\nنەخشەیەک بۆ دامەزراندنی سوپای پێشمەرگەی کوردستان\nپێشنیارێکی کراوە بۆ بەر دیدی بەڕێزان:\nپارێزەر کامیل ژیر\nمەترسیدارترین دیاردە بۆ قەوارەیەکی سیاسیی وەک هەرێمی کوردستان، نەبوونی سوپایەکی یەکگرتووی حکومەتی هەرێم و بوونی دوو سوپای حیزبیی وەک ئەوەی ئێستا بە (70و80)ی پێشمەرگە ناوئەبرێن! راستە ئەم دوو سوپایە لەبارودۆخێکی نائاساییدا دروستبوون، بەڵام نابێ تاسەر بەردەوامبن. ئەگەر لەڕێی رێکەوتنێکەوە یەکنەخران، ئەبێ بیر لەرێگایەکیتر بکرێتەوە. جگەلەوە، نەتەوەیەکی دیل و ژێردەسەی وەک کورد کە بەدرێژایی مێژوەکەی لەژێر هەڕەشەی لەناوبردندابوەو ئەبێ، پێویستە هەموو تاکەکانی، نێرو مێ، مەشقپێکراوی سەربازی و شارەزای بەکارهێنانی چەکبن و بەگیانێکی نەتەوەییانە پەروەردە بکرێن.\nبۆ ئەو مەبەستە، کورتەی پرۆژەو رەشنووسی یاسایەک پێشنیار ئەکەین وەک نەخشەیەک بۆ دامەزراندنی سوپایەکی نیشتمانی و مەشقپێکردنی گەنجانی هەردوو رەگەزی نێرو مێی کورد کە بەرەبەرە هەموو تاکەکانی کۆمەڵ ئەگرێتەوەو یاساکەش ناوئەنرێ ( یاسای سوپای پێشمەرگەی کوردستان) بەپێی ئەم مادانەی خوارەوە :\nم-١: پێویستە لەسەر هەموو گەنجێک، نێر یا مێ، کە ١٨ ساڵ تەمەن تەواو ئەکات، بەشداریی خولێکی مەشقی سەربازی و فێربوونی بەکارهێنانی چەکی جەنگ بکات بۆ ماوەی ٣ مانگ کە بریتییە لەمانگەکانی تەموزو ئاب و ئەیلولی هەموو ساڵێک لە یەکێک لە نزیکترین بنکەی پۆلیسی گەڕەکەکەی یا گوندەکەی یا هەر بنکەیەکیتر.\nم-٢: دوای تەواوبوونی خولەکە، ئەو بنکەیە ناسنامەیەک ئەدات بەو کەسانەی لە خولەکەدا سەرکەوتوو ئەبن. ئەوانەی سەرکەوتوو نابن، بۆیان هەیە ساڵەکانی ئایندە بەشداریی خولیتر بکەن تا سەرئەکەون.\nم-٣: لەدوای دەرچوونی ئەم یاسایەوە، ئاماژەبۆکراوان لە م-١ی سەرەوە لەهەموو مافێکی شارستانی بێبەش ئەبن وەک مافی خوێندن، دامەزراندن، مڵکداری، شۆڤێری، هاوسەرگیری و هتد ئەگەر خاوەنی ئەو ناسنامەیە نەبن کە لەبنکەی مەشقپێکردنەکەوە ئەیاندرێتێ بە پێی نموونەیەکی وەکیەک کە وەزارەتی پێشمەرگە بریاری لەسەرئەداو ئەینێرێ بۆ بنکەکان.\nم-٤: ئەم یاسایە ئەوانە ناگرێتەوە کە ئێستا پێشمەرگەن یا پۆلیسن. ئەوانەش ناگرێتەوە کە توانای جەستەییان نیە بۆ بەشداری لەو خولەدا بە راپۆرتی لیژنەیەکی پزیشکی کە ئاراستەی هەر بنکەیەکی پۆلیسی ئەکات و ئەو بنکەیەش ناسنامەی تایبەتیی بۆئەکات.\nم-٥: هەر سەرکەوتوویەک لەو خولانەدا بۆیهەیە داوابکا بچێتە سوپای پێشمەرگەی کوردستانی پێشنیارکراوەوە لەم رێگایانەوە:\n١: کۆلێجی ئەفسەران ٤ ساڵ بۆ ئەوانەی بڕوانامەی ئامادەییان هەیە یا هەر بڕوانامەیەکی هاوسان بە ئامادەیی. کۆلێجی پزیشکی سەربازی ٥ ساڵ بۆ دەرچوانی ئامادەیی بەشی زانستی بەپێی ئەو نمرانەی بۆ سکولی پزیشکی زانکۆکانی کوردستان دیاریئەکرێ.\nب: پەیمانگەی یاوەر ئەفسەران (نائیب زابت) ٣ ساڵ بۆئەوانەی بروانامەی ناوەندییان هەیە.\nت: خولی پلەدار ١ ساڵ بۆئەوانەی دەرچوانی شەشی بنەڕەتین.\nج: خولی سەربازی ٦ مانگ بۆئەوانەی هیچ بروانامەیەکیان نیە.\nهەموو ئەو توانایانە شەرەفی پێشمەرگایەتییان پێئەبەخشرێت.\nم-٦: ئەو توانایانەی م-٥ وابەستەئەبن بە وەزارەتی پێشمەرگەوەو وەزارەت رێکاری کارگێڕی و دارایی و یاسایی و فەوجەکانیان بۆدیاری ئەکا. هەروەها وەزارەت مامۆستاو راهێنەر لەکۆلێجە سەربازییەکان و لەهێزەکانی ئێستای پێشمەرگەوە تەنسیب ئەکا بۆ مەشق و راهێنانی تواناکانی م-٥ ی سەرەوە.\nم-٧: وەزارەت بۆ هەر ساڵێک ژمارەی تواناکانی م-٥ بەپێی پێویست دیاریئەکات.\nم-٨: ماوەی راژەو خانەنشینی و بڕی مووچەو پاداشت و ئافەرین و پلەبەرزکردنەوەو سزادان وهەر رێکارێکی پێویست، بە یاسایتر دیاری ئەکرێت.\nم-٩: سوپای پێشمەرگەی کوردستان لە وەزیرەوە تا هەموو ئەندامانی سوپاکە ئەبێ دووربن لە پەیوەندیی پارتایەتییەوە.\nبەوجۆرە، ئەگەر ئەم پرۆژەیە بخرێتە بواری جێبەجێکردنەوە، حکومەتی هەرێم ئەبێ بەخاوەنی سوپای خۆی وەک دەوڵەتانیتر، مەترسیی شەڕی ناوخۆ نامێنێ، هەموو نەوەکانی خوار ١٨ ساڵیمان، بەرەبەرە، ئەبنە شارەزا لە بەکارهێنانی چەکداو لەکاتی پێویستدا چەکدارئەکرێن و ئەبنە پشتیوانی سوپای پێشمەرگەی کوردستان و بەرگریکار لەماڵ و نیشتمانی خۆیان کە ئەمە بۆ کوردی ستەمدیدە ئەبێتە رێگر لەمەترسیی ئەنفالێکیترو دووبارەنەبوونەوەی شەنگاڵێکیتر. با وانەیەک لە کۆبانێی خۆڕاگریشەوە وەرگرین. با جارێکیتر پشت نەکەینە دوژمن. بەرگری لە نەتەوەو نیشتمان ئەرکی هەموو تاکێکی کۆمەڵە بەپێی توانایان. پێشمەرگە قارەمانەکانی ئێستاشمان لەگەڵ هەڵکشانی تەمەنیاندا، لەبەرەوە خانەنشین ئەبن و ئەرکەکانیان ئەسپێرن بە نەوەکانی دوای خۆیان، ئەوانەی ئەو یاسایە ئەیانگرێتەوە.\nبەهیوام بیرمەندان و شارەزایانی بەڕێز، نەخشەکە دەوڵەمەندتر بکەن.


هاوسۆزێکی بزاڤی خزمەت کە لە زیندان تووشی شێرپەنجە بوو ئازادکرا – بزاڤی خزمەت\nهاوسۆزێکی بزاڤی خزمەت کە لە زیندان تووشی شێرپەنجە بوو ئازادکرا\n34 کەمتر لە خولەکێک\nفاتیح تەرزیئۆغڵو دەرهێنەر لە تەلەڤیزیۆنی سامانیۆڵو کە بە هۆی هەبوونی ١٥ کورتە نامەی دوعا لە مۆبایلەکەیدا و لە چوارچێوەی لێکۆڵینەوە لە بزاڤی خزمەت و هاوسۆزانی دەستگیرکرابوو، وە سزای ٦ ساڵ و ٣ مانگ زیندانی بەسەردا سەپێندرابوو، بە هۆی نەخۆشییەکەیەوە بڕیاری ئازادکردنی بۆ دەرکرا.\nفاتیح تەرزیئۆغڵو دوای دەستگیرکرانی و مانەوەی ماوەیەکی زۆر لە زینداندا تووشی نەخۆشی شێرپەنجەی گەدە بوو، وە لە پشکنینەکانی مانگی ڕابردوودا دەرکەوت کە نەخۆشی شێرپەنجەکەی گەیشتووەتە قۆناغی چوارەم و لە بارودۆخێکی زۆر خراپدا بوو.\nئێسرا تەرزیئۆغڵوی هاوسەرەی فاتیح تەرزیئۆغڵو هەواڵی ئازادبوونی هاوسەرەکەی لە ڕێگەی هەژماری تایبەتی خۆیەوە لە تویتەر ڕاگەیاند و وتی “سوپاس بۆ خودا، سوپاس بۆ خودا کە هاوسەرەکەم ئازاد کرا. کەمێک پێش ئێستا لە ڕێگەی مۆبایلی نەخۆشەکەی تەنیشتییەوە پەیوەندییان پێوە کردم. ئێستا بەرەو نەخۆشخانە دەڕۆین. خودای گەورە بە زووترین کات هەمووان بە تەندرووستییەکان باش شاد بکات. خودا لە هەموو لایەک ڕازی بێت”.\n47 جار بینراوە 1 جار ئەمرۆ بینراوە\nکارمەندێکی پێشووی ناسا کە لە تورکیا بەندکرابوو: ماوەی سێ ساڵ لە زیندانێکی تاکەکەسی زۆر بچوکدا مامەوە\nدایک و باوکی دەستگیرکران، کوڕەکەیان بەم شێوەیە ماڵئاوایی لێکردن


بەشی پلاندانان و بەدواداچوون 09/01/2014\n1 –\tلیژنەى بەدواداچوون( هەلدەستیت بە بە دواداچونى پرۆژەکان و چارەسەر کردنى کیرو گرفتەکان و وەلام دانەوەى راپۆرتى وەزارەت کە لە سەر پرۆژەکان دەنووسریت) .\n2 -\tلیژنەى ووربینى پیشینەى پرۆژەکان( هەلدەستیت بە ووربینى کردنى ئەو پیشینانەى کە لە لایەن بەلیندەرى پرۆژەکان داوادەکریت ) .\n3 -\tلیژنەى پیوانەى پەیتاپەیتا( هەلدەستیت بە پیوانەکردنى ئەو برگانەى کە شاردراوەن لە پرۆژەکان واتا بەر لە داپۆشینیان )\n4 –لیژنەى فەرمانى گۆرین( هەلدەستیت بە ووربینى کردنى ئە برگانەى کە لە فەرمانى گۆرین دین لە و پرۆژانەى کە پیویستیان بە گۆرینى برگە هەیە) .\n5 - لیژنەى ماوەى زیدەکى( هەلدەستیت بە بر یار دانى ئە و ماوانەى کە بە شایستە دەزانریت بۆ ئەو پرۆژانەى کە پیویستیان بە ماوەى زیدەکى هەیە و لە لایەن بەلیندەرى پرۆژە داوادەکریت).\n6 – لیژنەى نرخاندن( هەلدەستیت بەووربینى کردن و دانانى نرخ بۆ ئەو برگانەى کە لە فەرمانى گۆرین و دەرخستەى زیدەکى دین لە پرۆژەکان) . ژمێریار هەڵدەسێت لە هۆبەى بوودجە (میزانیە) بە تۆمار کردن و ڕێکخستنى هەموو گوژمەکانى خەرجکراو و داهاتەکان لە تۆمار و ئینجا لە خشتەى مانگانە ، کۆى گشتى خشتەى مانگى ڕابردو لەگەڵ مانگى ئێستا تا کۆتایى ساڵ بەرەوام دەبێت کۆى گشتى خەرجیەکان و داهاتەکان دیارى دەکرێت .\n7 –\tلیژنەى کردنەوەى تەندەرەکانى وەزارەت ( ئەم لیژنەیە هەلدەستى بە کردنەوەى تەندەرات بۆ ئەو تەندەرانەى کە پردەکرینەوە لە لایە ن بەلیندەران ).\n8 – لیژنەى ئامادە کردنى راپۆرت( کە هەلدەستیت بە ئامادە کردنى راپۆرتى پرۆژەکان وکۆکردنەوەى راپۆرتى هەر شەش شارەوانى و ناردنیان بۆ وەزارەتى شارەوانى /ب.گ پلاندانان و بە دواداچوون ، پاریزگاى هەولیر ) .\n9 – لیژنەى چالاکى مانگانە( هەلدەستیت بە کۆکردنەوەى چالاکى مانگانەى گشت بە شەکانى سەرۆکایەتى شارەوانى و شارەوانیى ) 1،2،3،4،5،6 ) و ناردنیان بۆ وەزارەت).\n10 – ئامادە کردنى راپۆرتى (قیر) مانگانە .


(باسنیوز) دیار 29/09/2020 - 13:33 كوردستان\nڕۆژنامەنووس و چالاكوانێكی شاری سلێمانی كە لەسەر سكاڵای سەركۆماری عێراق دەستگیر كرابوو، بە كەفالەت ئازاد كرا.\nپاش ئەوەی لە ڕۆژی ٢٢ی ٩ی ٢٠٢٠ لەسەر سكاڵای بەرهەم ساڵح، سەركۆماری عێراق، بەهرۆز جەعفەر، ڕۆژنامەنووس و چالاكوانی شاری سلێمانی و سەرۆكی ناوەندی توێژینەوەی مێدیتریانە لە لایەن پۆلیسی سلێمانییەوە دەستگیر كرا، ئەمڕۆ سێشەممە ٢٩ی ٩ی ٢٠٢٠ بە كەفالەت ئازاد كرا.\nلەمبارەیەوە بەهرۆز جەعفەر بۆ (باسنیوز) جەختی كردەوە كە دۆسیەكەی وەك خۆیەتی و تەنیا بە كەفالەت ئازاد كراوە تا ڕۆژی دادگاییەكە.\nلە لایەكی دیكەوە ئەو ڕۆژنامەنووسە لە پێگەی خۆی لە تۆڕی كۆمەڵایەتیی (فەیسبووك)، سوپاسی سەرجەم ناوەندە جیهانی و عێراقی و کوردییەكانی كرد كە لەبارەی دەستگیركردنەكەی بەدەنگ هاتوون.\nبەهرۆز جەعفەر لەسەر نووسینی وتارێك بە ناوی (تا كەی سەركۆمار ڕۆنگ ساید لێ دەخوڕێت؟) و بەپێی یاسای سزادانی عێراقی دەستگیر كرابوو، هەرچەندە پارێزەرەكەی و سەندیكای ڕۆژنامەنووسانی كوردستان و دامەزراوە فەرمییەكان داوایان دەكرد، بەپێی یاسای ژمارە ٣٥ی ساڵی ٢٠٠٧ی ڕۆژنامەگەری مامەڵەی لەگەڵدا بكرێت، بەڵام دادگا ئامادە نەبوو ئەو یاسایە بگۆڕێت كە بەهرۆز جەعفەری پێ تۆمەتبار كراوە. تەنانەت پارێزەر ئەیاد كاكەیی، لە ڕێگەی (باسنیوز)ەوە داوای كرد كە لەبەر ئەوەی سكاڵاكار سەركۆماری عێراقە، جیاوازی لە مامەڵەكردن لەگەڵ بەهرۆز جەعفەر نەكرێت.\nلە دوای گیرانی بەهرۆز جەعفەر، جگە لە دامەزراوە نێوخۆییەكانی هەرێمی كوردستان، هەریەك لە (كۆمیتەی پاراستنی ڕۆژنامەنووسان) و ڕێكخراوەكانی هیومان رایتس وۆچ و ئەمنیستی ئینتەرناشناڵ و چەندان دامەزراوەی دیكە لەسەر هێڵ بوون و داوای ئازادكردنی ئەو چالاكوانەیان دەكرد.


سەرۆکی گشتی هودا پار سەردانی خانەوادەی شەهیدەکان کرد\nبه رواری داگرتن : 2019-08-13 12:05\nدیاربەكر - ئیسحاق ساغلەم سەرۆکی گشتی هودا پار بۆ جەژنە پیرۆزە سەردانی خانەوادەی شەهیدەکان کرد.\nئیسحاق ساغلەم سەرۆکی گشتی هودا پار بۆ پیرۆزبایی جەژنی قوربان سەردانی خانەوادەی شەهیدەکان کرد.\n٤ ساڵ پێشتر لە جەژنی قوربانی ساڵی ٢٠١٤دا پەکەکەکان جارێکی تر وەحشی بوونی خۆیان نێشان دا و هێرشیان کردە سەر ئەو کەسانەی گۆشتی قوربانی بە سەر هەژارەکان دابەش دەکرد. لە ئەنجامی ئەو هێرشەی وەحشیانەدا یاسین بۆرو و حەسەن گۆکگۆز و ڕیاز گونەش شەهید بوون. دوای ساڵێک ئایتاچ باران شەهید کرا.\nئیسحاق ساغلەم سەرۆکی گشتی هودا پار لەگەڵ شاندی یاوەر بۆ پیرۆزبایی جەژنی قوربان سەردانی خانەوادەی شەهیدەکان کرد.\nئیسحاق ساغلەم سەردانی مالی شەهید حەسەن گۆکگۆز و شەهید ڕیاز گونەش و شەهید یاسین بۆرو و شەهید ئایتاچ باران کرد. ساغلەم لە کاتی سەردانەکاندا پیرۆزبایی جەژنی خانەوادەی شەهیدەکان کرد و هیوای ئارامی بۆ ئێش و ئازاریان کرد. (İLKHA)\nبليته كان جەژنی قوربان ئیسحاق ساغلەم شەهید یاسین بۆرو ئایتاچ باران هودا پار


نەورۆز؛ جەژنی کورد یان جەژنێک لە دژی کورد؟ – History Of Kurdistan\nHome / بەشی مێژووی كورد / نەورۆز؛ جەژنی کورد یان جەژنێک لە دژی کورد؟\nزريان احمد 2016-03-20\tبەشی مێژووی كورد, مێژووی كۆنی كورد لێدوان نووسین ناچالاککراوە لە نەورۆز؛ جەژنی کورد یان جەژنێک لە دژی کورد؟ 5,890 Views\nساڵی پار بابەتێکم سەبارەت جەژنی نەورۆز بڵاوکردەوە و وا ئەمساڵ بە متمانەکردنە سەر سەرچاوەی مێژوویی، بەشێوەیەکی قوڵتر جارێکی تر سەبارەت ئەم بابەتە دەنووسمەوە.\nکە منداڵ بووم هەموو ساڵێک زیاتر لە مانگێک پێش نەورۆز، لەگەڵ منداڵانی گەڕەک ڕۆژانە دەبوو چەند سەعاتێک دابنێین بۆ کۆکردنەوەی دار و تەختە و تایەی کۆن. هەتاوەکو نەورۆز دەهات لە ماڵاندا بڕێکی باش تایە و دار و تەختە کۆدەکرایەوە. کە ڕۆژی نەورۆز دەهات، هەر ماڵە و تۆزێک نەوتی پێ دەداین و ئەوڕۆژە بۆ ئێمە بوو بووە ئامانجێکی گەورە و بەوپەڕی خۆشیەوە چاوڕوانیمان دەکرد و لەو ڕۆژەدا جلی کوردیمان دەپۆشی و ئاگرێکی گەورەمان دەکردەوە. ڕەفتاری ئەوکاتەی حکومەتی عێراق لە باشوردا دەگۆڕا و هەر ساڵەو بە شێوەیەکی جیاواز بوو. ساڵانی حەفتاکان هەندێک جار تیپی ئاگرکوژانەوەیان دەنارد و ئاگرەکەیان لێ دەکوژاندینەوە. بەڵام کۆڵمان نەدادا، بۆ ئێمە لەو منداڵیەدا ئەو ئاگرە بوو بووە سیمبوڵی زیندوێتی ڕۆحە کوردیەکەمان، بۆیە هەموو هەوڵێکمان دەدا کە ئاگرەکە نەکوژێنرێتەوە؛ بۆ ئێمە نەمانی ئاگرەکە کوژانەوەی ڕۆحمان بوو.\nنەورۆز لە فەرهەنگماندا ڕەگێکی قوڵ و دێرینی هەیە، کۆنترین سەرچاوەی کوردی کە بە ووردی باسی ئەو جەژنەی کردبێت، ئەحمەدی خانیە. ئەحمەدی خانی لە مەم و زیندا باسی نەورۆز و خۆشی و شادی ئەو ڕۆژە لە ناو کورد دا دەکات. ئەم جەژنە بە شێوەیەک لە ناو کورد دا ڕەگی داکوتیوە، کە هەتاوەکو نزیکی چوار سەد ساڵ لەمەوبەر شارۆچکەیەک لە شارەزوور ناوی (مێرکاوە) بووە و هەر بە ناوی کاوەی ئاسنگەرەوە ناونرابوو.\nسەرەڕای ئەوانە ئالەم سەردەمەدا زۆر جار کەسانێک کە بیروبۆچوونی ئاینی یان ناسیۆناڵیستیان هەیە، خەریکە لەسەر کۆمەڵێک بۆچوونی بێ بنەما و بۆ داکۆکیکردن لە بیروبۆچوونی خۆیان، ئەو جەژنە مێژووییەمان لێ ناخۆش دەکەن. پێم وایە بەشێک لە هۆکاری ئەم کێشەیە کێشەی داگیرکردن و دەرئەنجامەکانیەتی. نەتەوەی داگیراو زۆر جار ڕقی لە خۆیەتی، هێندە بێ بڕوایە بە خۆی، خەریکە پرسیار لە هەموو شتێکی خۆی دەکات و لە بێ بڕواییدا، لە خۆی بە گومانە و زۆر لایەنی فەرهەنگیی خۆی دەسڕێتەوە لەبری ئەوەی کە خۆشی لێببینێت. بۆ نموونە، نزیکی سێ چوار ساڵە میدیای باشور وازی لە وشەی کوردی “بومەلەرزە” هێناوە و گۆڕیویەتی بە “زەمین لەرزە” ی فارسی، لەبەر ئەوەی کە بە گومانە لەو وشەیە و بڕوا ناکات کە وشەی “بومەلەرزە” دروست بێت. زۆرجار بە هەمان جۆر مامەڵە لەگەڵ نەورۆزدا دەکرێت. جا بۆ یەکلاکردنەوەی ئەو بابەتە، بابزانین ئەو جەژنە لە کوێوە هاتووە و تا چەند پەیوەندی بە ئێمەوەیە.\nیەکەم سەرچاوە کە ئاماژە بە جەژنی سەری ساڵ بکات لای سۆمەریەکانە. سۆمەریەکان دوو جەژنی سەری ساڵیان لە شاری ور/وار کردووە، یەکێکیان لە یەکەم مانگی بەهاردا و ئەوی تریان لە حەوتەم مانگی ساڵ و لە پایزدا بەڕێوەیان بردووە بە ناوی (یێزن ئەکیتو) کە سەرنج دەدرێت وشەی (یێزێن) ی سۆمەری ئەمڕۆ بە هەمان مانا بووەتە (جەژن) لە کوردی نوێدا. ئەم دوو جەژنە بە شێوە جیاوازەکانی تا سەردەمانێکی نزیک لە ناو کوردەواریدا مابوو؛ یەکێکیان (جەژنی نەورۆز/سەرساڵ) ە و ئەوی تریان (جەژنی کورد).\nنەورۆز لە مانگی سێدا بەڕێوە دەچێت و جەژنی سەرساڵ- ی ئیزدی وەک سەردەمی دێرینی مێسۆپۆتامیا لە یەکەم چوارشەممەی مانگی چواردا بەڕێوە دەچێت و لە مێسۆپۆتامیادا لە یەکەم ڕۆژی مانگی چواردا ئەو ئاهەنگەیان کردووە. سەبارەت شێوە پایزانەکەی ئەو جەژنە، بەپێی جەیمس مۆریە کە لە ساڵی ١٨٢٠ دا هاتۆتە ناوچەکە، لە کۆتایی مانگی هەشت و لە دامێنی چیای (دەماوەند/زەماوەند) دا (جەژنی کورد) بەڕێوە چووە و لەوێدا خەڵک لەسەر سەربانی ماڵان هەموو ساڵێک ئاگریان بە بۆنەی ئەو جەژنەوە کردۆتەوە و جەژنەکەش بە ناوی کوردەوە بووە. واتە شێوە پایزەکەی جەژنەکە تا سەردەمانێک لە دامێنی چیای دەماوەند دا هەر بە ناوی کوردەوە مابوو.\nلە ڕاستیدا هەندێک لایەنی تری ئەو جەژنە، بنەچەکەی دەگەڕێتەوە بۆ پێش مێژوو، واتە پێش سەردەمی سۆمەریەکان. زۆر لە سەرچاوەکان ئاماژە بەوە دەکەن کە زوحاک هەر نەمرودە و لەو جیاواز نیە. مێژوونوسی کورد ئیبن ئەسیر نزیکی هەشت سەد ساڵ لەمەوبەر دەڵێت زوحاک هەر نەمرودە و ئەو لە زمانی ئیبن کەلبی ئەوە دەگێڕێتەوە و ئەم بابەتە لای ئیبن خەلدون دووبارە کراوەتەوە و چەندین سەرچاوەی تری ئیسلامی ئاماژەی پێکردووە.\nلە ڕاستیدا هەتاوەکو چوار سەد ساڵ لەمەوبەر کورد کە مێژووی خۆی گێڕاوەتەوە، بنەچەی خۆی گەڕاندۆتەوە بۆ یەکەم پاشای دوای لافاوەکە و بە (کوردوم شا) ناوی هێناوە و کورد دەڵێت ئەو پاشایە شەش سەد ساڵ ژیاوە. ئەولیا جەلەبی دەڵێت “لە دوای تۆفانی نوح یەکەم شوێن شاری جودی ئاوەدان کراوەتەوە، دوای ئەو قەڵای شەنگار و سێیەم مەیفاریقینە. بەڵام خاوەنی شاری جودی کە کوردوم شایە و ئۆمەتی نوح بووە، شەش سەد ساڵ ژیاوە و بە نێو هەموو کوردستاندا گەڕاوە”.\nهەمان پاشا کە کورد ئاماژەی پێکردووە، لە تەوراتدا بە نەمرود باس کراوە کە یەکەم پاشا بووە لە جیهاندا و دوای لافاوەکە پەیدا بووە و شەس سەد ساڵ ژیاوە، تەنانەت ناوی شەنگاریش بە شێوەی (شنار) لە تەوراتدا هاتووە. واتە کوردوم شا و نەمرود هەر هەمان کەسن و ئەوانیش هەر زوحاکن. واتە ئەمانە ناون بۆ هەمان پاشا و لەگەڵ سەردەم و لە ناو خەڵکی جیاوازدا ناوەکان گۆڕاوە.\nئەم پاشایە جارێکی تر دەبەسرێتەوە بە کوردەوە. زانا و مێژوونوسی گەورەی جیهانی، ئەبوحەنیفەی دینەوەری کە خەڵکی نزیک کرماشان بووە و یەکەم کەس بووە کە نزیکی هەزار و دوو سەد ساڵ لەمەوبەر کتێبی تایبەتی لەسەر مێژووی کورد نووسیوە و کتێبەکەی بزرە، لە کتێبێکی تریدا کە ماوە، سەبارەت بە مێژووی جیهان نووسیویەتی بە ناوی (الاخبار الطوال) دا باس لە بنەچەی کورد دەکات. دینەوەری هاتووە چیرۆکی زوحاک دەگێڕێتەوە و ئەویش دەڵێت کە ئەو کەسانەی کە لە دەست زوحاک دەرباز دەکران و ڕوویان دەکردە چیاکان، نەتەوەی کوردیان لێ پێکهات و ئەم چیرۆکە دوایی لای مەسعودی-ش دووبارە بووەتەوە.\nئەوەی کە لە سەرچاوەکاندا دەردەکەوێت ئەوەیە کە ڕاستە چیرۆکی زوحاک وەک ئەفسانە دەردەکەوێت، بەڵام لە پشتی ئەو ئەفسانەیەوە مێژوویەکی دێرین دەردەکەوێت کە تەپوتۆزی سەردەم و فەرهەنگی جیاوازی ناوچەکەی لێ نیشتووە. زوحاک هەر نەمرودە و نەمرود هەر کوردوم شا-یە و یەکێک لە پاشا هەرە دێرینەکانی سەرەتای مێژوو بووە و دەسەڵاتدارێکی بەهێزی زۆردار بووە و هەر لە ناو خەڵکی خۆیدا پاشا بووە. لە ڕاستیدا فارسەکان کاتێک لە تۆماری مێژوودا دەرکەوتوون، کە ئەو چیرۆکە بە شیوەی جیاواز بۆ هەزاران ساڵ بووە لە ناوچەکەدا دەگێڕدرایەوە.\nئەم پاشایە نەبەتی و ئاشوری و عەرەبیش خۆیان کردۆتە خاوەنی و عەرەبەکان زوحاکیان بە خەڵکی یەمەن داناوە و بەپێی سەرچاوە یۆنانیەکان، هەتاوەکو نزیکی دوو هەزار ساڵ لەمەوبەر، ئاشوریەکانیش خۆیان بۆ (نینۆس) گەڕاندۆتەوە، کە (نینۆس) دیسان هەر ناوێکی تری نەمردود بووە کە ئەمڕۆ ناوی شاری (نەینەوا) ی لی دروست کراوە.\nسەرەڕای هەوڵی نەتەوە جیاوازەکان بۆ لەبەرکردنی فەرهەنگی نوێ بۆ جەژنەکە، چیرۆکی زوحاک لە سەرچاوەی جیاواز و لە شوێنی جیاوازدا بە ناوی جیاواز و بە شێوەی جیاواز دەردەکەوێت، بەڵام ڕەگە کوردیەکەی چیاکانی کوردستان و خەڵکی کوردی لێنابێتەوە و لە ئەفسانەی دروستبوونی کورد دا لەلای ئەبوحەنیفەی دینەوەری و مەسعویدا دەردەکەوێت و بەوجۆرە چیرۆکی بنەچەی کورد لە سەرچاوەی جیاواز و لەلای خەڵکی جیاواز بە زوحاکەوە بەسراوە. لە هەمان کاتدا بەپێی سەرچاوەکان زوحاک خۆی نەمرود بووە و هەمان ئەو نەمرودە هەتاوەکو چوار سەد ساڵ لەمەوبەر کورد سەبارەت بە بنەچەی خۆی، بە کوردوم شا باسی لێوەکردووە و دیسان بەستوویەتی بە بنەچەی خۆیەوە. لە ڕاستیدا زۆربەی سەرچاوە مێژووییەکان بە هیچ جۆرێک کاوە و زوحاک وەک خەڵکانی سەر بە دوو نەتەوەی جیاواز باس ناکەن و وەک یەک دەیانبینن.\nئەم جەژن و ئەفسانەیە بە دڵنیایی فەرهەنگی ئاشوری، نەبەتی، جویی، فارسی، عەرەبی،…. تێکەڵ کراوە، بەڵام وەک ئاماژەی پێکرا سەرەڕای گێڕانەوەی هەمان چیرۆک لە لایەن نەتەوەی جیاوازەوە و بە ناوی جیاوازەوە، زۆرجار کە تەپوتۆزی مێژوو و بۆچوونی نەتەوە نوێکان دەتەکێنیت، ڕەگە کوردیەکە ڕوون دەبێتەوە و دەردەکەوێت کە چیرۆکە دیرینەکانی چیاکانی کوردستان چۆن هەتاوەکو ئەمڕۆ بە زیندوویی لە ناو فەرهەنگ و نەتەوەی جیاوازدا خۆیان مات داوە. ئەم داستانە کاریگەری نەتەوەکانی ڕۆژهەڵاتی کوردستانی کەوتۆتە سەر و ئەفسانەی زوحاک زیاتر لە ژێر کاریگەری ئەواندا دروست بووە بەڵام بەرگە کوردیەکەی لێ نەبووەتەوە.\nلەوانەیە بگووترێت بۆچی بۆچوونە کوردیەکە ڕەگی ئەفسانەکە بێت و بۆ بۆچوونی نەتەوەکانی تر بنەچەی بابەتەکە نەبێت؟ وەڵامەکەی ئەوەیە کە بۆچوونی کورد لەگەڵ مێژووی ئاسەوارەکانی کوردستان و ناوی شوێنەکاندا گونجاوە. ئەو ناوچەیەی کە کورد ئاماژەی پێ دەکات، کە چیای جودی و مەیفاریقین و شەنگارە، لە نزیک ئەوێدا کۆنترین ئاسەواری مێژوویی هەیە و پەرستگەیەکی تەمەن دوانزە هەزار ساڵەی تێدا دۆزراوەتەوە و ئێستاکەش شەنگاری دێرین هەر شارێکی کوردیە و ناوی نەمرود هەر لە نزیک شاری موسڵی ئەمڕۆ ناوی شوێنێکە. ئەو شوێنەی کە شوێنەوارەکانی دەیسەلمێنێت کە بنەچەی شارستانیەتی مێسۆپۆتامیا لەوێوە هەڵقوڵاوە، کورد بنەچەی خۆی بەوێوە بەستووە و هێشتا ناوە دێرینەکەی کورد، “جودی/گوتی/کوتی” بە شاخەکەوە ماوە.\nجا با چیتر ئەم جەژنە دێرینەی چیاکانی کوردستان لە خۆمان تێک نەدەین و با قبوڵی بکەین کە ئەم جەژنە ئەفسانە و بۆچوونی سەردەم و نەتەوەی جیاوازی لێنیشتووە، بەڵام لەبری ئەوەی بێ بنەما جەژنێکی مێژوویی دێرین لە خۆمان بکەین، با لەگەڵ نەتەوە جیاوازەکانی ڕۆژهەڵاتی ناوەڕاست ئێمەش بەپێی بۆچوونی خۆمان ئەو جەژنە بگێڕین و بیربکەینەوە چۆن بە جلی کوردیەوە لە بەردەم ئاگرە دێرینەکەی باوباپیرانماندا خۆشی ببینین، لەبری ئەوەی کە ئەو فەرهەنگە دێرینە بکەینە کێبڕکێیەکی نەتەوەیی بێمانا.\nجەژنتان پیرۆز و بێ دوودڵی با هەموومان جەژنی باوباپیرانمان بە خۆشی بگێڕین و لەگەڵ سروشتدا ئێمەش ئەم ڕۆژە بکەینە ڕۆژی زیندووکردنەوە و بوژانەوەی فەرهەنگی کوردی.\n– ابن الأثير (٢٠١٠) الكامل في التاريخ [ئەنتەرنێت]، موقع الوراق. دەست دەکەوێت لە: <http://www.4shared.com/office/JmKBp7sX/___.htm> [سەردان کراوە لە ١/١٢/٢٠١٠]\n– الحموي، یاقوت (٢٠١٠) معجم البلدان [ئەنتەرنێت]، موقع الوراق. دەست دەکەوێت لە: < http://search.4shared.com/q/CCAD/1/%D9%85%D8%B9%D8%AC%D9%85%20%D8%A7%D9%84%D8%A8%D9%84%D8%AF%D8%A7%D9%86>. [سەردان کراوە لە ١٨/١١/٢٠١٠]\n-سیاحەتنامەی ئەولیا چەلەبی، ١٩٧٨، ئەمیندارێتی گشتی ڕۆشنبیری و لاوان\n– المسعودي (٢٠١١) مروج الذهب [ئینتەرنێت]. الموسوعة الشاملة. دەست دەکەوێت لە: <http://islamport.com/d/3/tkh/1/133/2652.hml>. سەردان کراوە لە [سەردان کراوە لە١٣/٨/٢٠١١]\nPrevious کوردستان و کورد لەسەدەکانی ناوەڕاستدا\nNext شەهید كردنی ئیمامی حوسین


ڕەحیم لوقمانی(١٩٥٩ لە سەقز) شاعیر و نووسەرێکی کوردی ڕۆژھەڵاتی کوردستانە. لەسەر زۆربەی قاڵب و کێشی شیعری کوردی کاری کردووە و شیعری ھەیە.\n٢ کۆنگرە و سمینارەکان\n٤ نموونە شیعر\nڕەحیم لوقمانی ساڵی ١٣٣٨ی ھەتاوی لە گوندی سەڵتەکەڵتوو لە ناوچەی سەرشیوی سەقز لەدایک بووە. ئەو سەرەتا لە گوندەکەیانەوە چووەتە بەرخوێندن، پاشان لە شاری سەقز دیپلۆمی لە دانشسەرا وەرگرتووە و لە گوندەکانی ناوچەی خوڕخوڕە، سەرا، گەورک و سەرشیوی سەقز بووەتە مامۆستای قوتابخانە و دواتر لە زانکۆی پەیام نوور وەک خوێندکار وەرگیراوە و لیسانسی ئەدەبیاتی فارسی وەرگرتووە و ئێستا لە شاری سنە مامۆستای قوتابخانە و خوێندنگاکانە.\nڕەحیم لوقمانی لە سەردەمی شۆڕشی ئێراندا ھەرچەند مێرمنداڵ بوو بەڵام شیعری شۆڕشگێڕی لە کۆبوونەوەکانی زەمانی شۆڕشدا ئەخوێندەوە و دواتر لە ڕادیۆ و لە گۆڤارە کوردییەکاندا بڵاو کراوەتەوە بە نازناوەکانی «نەکەرۆز» و «شیروان».\nساڵی ١٩٨٥ی زایینی بە کەفالەت ئازاد کراوە و دوای ئەوە چووتە ئینتشاراتی سەلاحەدینی ئەیوبی «سروە» لەشاری ورمێ و لەوێ لەگەڵ ئەندامان و کادری نووسەران دەستی بەکار کردووە. ساڵی ١٩٨٧ کە نەیدەتوانی بنەماڵەکەی جێ بھێڵێت بانگ کراوەتەوە بۆ سەر کارەکەی کە مامۆستایی لە قوتابخانەکان دابوو، بەڵام پاش موحاکمەیەک لە تاران بە کەمکردنەوەی یەک لەسەر سێ مووچەی مانگانەی مەحکووم کراوە و بەو بڕە پارە کەمە ھاتووەتەوە سەر کارەکەی. لەگەڵ ئەوەی کە ھەرساڵەی لە گوندێکی ناوچەی سەقز مامۆستایەتی ئەکرد دەستیشی کرد بەکۆکردنەوەی چیرۆکی کوردی و نووسین و بابەت و بەرھەمی ئەدەبی. بەردەوام لە بۆنە و ڕێوڕەسمە کوردییەکاندا بەشداری کردووە و بەرھەمی پێشکەش کردووە. لەسەر ئەرک و ماندووبوون و گیرفانی بەتاڵی خۆی خوێندنی درێژە پێداو لە بەشی زمان و ئەدەبی فارسیدا لە زانکۆی پەیام نووری سەقز لیسانسی وەرگرتووە.\nبەھۆی ھەندێ گیروگرفت و بانگکردنی پەیتا پەیتا، ناچار ساڵی ١٩٩٩ی زایینی بەماڵەوە چووتە بەر بناری کێوی ئاویەر واتە شاری سنە و لەوێش ھەرچەند بە تاڵی و دژواری ژیانی تێدەپەڕی، بەڵام وەک ھەمیشە لەگەڵیدا ڕاھات و ئەمجارەیان بووەتە مامۆستای دواناوەندی و وانەی فارسی بەمناڵی کورد دەڵێتەوە «ھەرچەند ھەمیشە ڕێگەی خوێندن و نووسینی کوردی بۆ مناڵانی کورد شی دەکاتەوە»\nئەو دوای بەشداریکردنی لە فستیڤالی بابا تاھیری ھەمەدانی لە شاری سلێمانی و گەڕانەوەی بۆ سەقز لەلایەن بەرپرسانی ئەمنییەتی شاری سەقزەوە قۆلبەست کرا. ڕەحیم لوقمانی فێری ئامێری مۆسیقایش بووە و ئامێری تەمبوور لێدەدا و قوتابیشی لە ماڵی خۆیدا وەرگرتووە.\nکۆنگرە و سمینارەکان[دەستکاری]\nلەزۆربەی کونگرە و سمینارە ئەدەبی و کوردییەکاندا بە بەرھەمەوە بەشداری کردووە.\nھەروەھا لە مێھرەجانی مەولەوی لە ساڵی ٢٠٠٠دا لە شاری سلێمانی کە وتارێکی باشی لەسەر ئیقاعی شیعری مەولەوی پێشکەش کرد.\nساڵی ٢٠٠٦ لەکونگرەی نالی لە سەنتەری ئێڵ بەگی جاف، لە سلێمانی بە وتارەوە بەشدار بووە.\nساڵی ٢٠٠٣ لە چەند دەفتەر بەرھەمی چەند ساڵەی بەشێکی بچووکی بە ناوی «زامستان» لە چاپدا، ئەو ساڵانە چاپ و پەخشی کتێبی کوردی وەک ئێستا پڕئاستەنگ و بەربەست نەبوو! لەپێشدا ئینتشاراتی گۆران لە سنە بەبێ ڕەزامەندی شاعیر شیعرەکانیان بە شێوەی «ڕیسوگرافی» چاپ کرد و بەناو دەزگای خۆیانەوە پەخشیان کردەوە. بەڵام دواتر «ئینتشاراتی پەرتەوبەیان» بەشێوەیەکی ڕێکوپێک چاپیان کرد و ھەر زۆر زوویش لەبازاڕدا تەواو بوو. ژومارەیێک لەو بەرھەمانە بریتین لە:\nشمشالی سێحراوی، محەممەد نوسرەت، ڕەحیم لوقمانی، ناوەندی بڵاوکردنەوە عیلمی کالج، ٢٠١٥\nزامستان، ڕەحیم لوقمانی، ناوەندی بڵاوکردنەوە عیلمی کالج، ٢٠١٥\nپشکوی ھاوار، ڕەحیم لوقمانی، ناوەندی بڵاوکردنەوە عیلمی کالج، ٢٠١٥\nچوارێنەکانی بابا تاھیری ھەمەدانی، ڕەحیم لوقمانی، ناوەندی بڵاوکردنەوە عیلمی کالج، ٢٠١٥\nوەڕگێرانی «فاشیزم چییە» لە یەڵماز گونەی بە کوردی بؤ مێرمندالان\n^ رەحیم لوقمانی، شارنیوز، 2009\n^ تجلیل از رحیم لقمانی شاعر، مترجم و ادیب کردستانی، خبرآنلاین، ۱۳۹۶\n^ بەرھەمە لە چاپ دراوەکانی رەحیم لوقمانی، ماڵپەری کتاب سیتی\n^ شمشاڵ سێحراوی و زامستان و پشکۆی ھاوار[بەستەری مردوو]، کوردپارێز، ٢٠١٥\n^ اشعار باباطاھر از منظر محقق کُرد رحیم لقمانی، کوردپا، ٢٠١٢\nوتووێژ لەگەڵ رەحیم لوقمانی، ماڵپەڕی کوردتودی، ٢٠١٥\nشاعیر و نووسەری کورد "رحیم لقمانی" وێنەھەڵگر: فەرشید ئەردەڵان، ئیسنا، ٢٠١٧\nوەرگیراو لە «https://ckb.wikipedia.org/w/index.php?title=ڕەحیم_لوقمانی&oldid=814502»\nئەم پەڕەیە دواجار لە ٠٦:٠٩ی ٢٥ی تەممووزی ٢٠٢١ نوێ کراوەتەوە.


ئــەمڕۆ لـە مــێژوودا\n1557: هەرەسهێنانی فەرەنسیەكان لەبەردەم هاوپەیمانی ئیسپانیا و ئینگلیز لە شەڕی سانت كینتان و ئەوەش لە میانی جەنگی هابسبورگ فالو.\n1792: شۆڕشگێڕە فەرەنسیەكان هێرشیان كردە سەر (كۆشكی ئیلتوی لەری) بارەگای مەلیك لویسی شانزەهەم، كە مەلیك پەنای برد بۆ (بارەگای كۆمەڵەی نیشتمانی) كە دەستبەسەری كرد و بڕیاریدا هەڵبژاردنی ئەنجومەنی نیشتمانی بكرێت بۆ دانانی دەستوری نوێ بۆ وڵات.\n1805: ژەنەراڵ (مایۆر نیسڤینان) ئەفسەری روسی بە هێزێكی 500 كەسی و پێنج تانك و 108 قازیفە هێرشیان كردە سەر كوردەكانی قەڵای (گیچیلگ) و مەڕوماڵاتیان تاڵانكرد لە ناوچەی یەریڤان.\n1809: راگەیاندنی سەربەخۆیی (ئیكواد‌ور) لە (ئیسپانیا).\n1821: ویلایەتی (میزوری) بوو بە ویلایتەی 28ی ویلایەتە یەكگرتووەكان.\n1913: گەشتن بە رێكەوتنی ئاشتی بۆ كۆتایی هێنان بە جەنگی بەڵقان.\n1914: فەرەنسە جەنگی راگەیاند دژ بە ئیمبراتۆریەتی نەمساوی مەجەری لە میانی جەنگی یەكەمی جیهانی\n1920: حكومەتی توركی دەسەڵاتی خۆی بەسەر فەلەستیندا لابرد و دانینا بە ئینتیدابی بەریتانی بەسەریەوە.\n1920: مۆركردنی پەیماننامەی (سیڤەر) لە نێوان دەوڵەتی عوسمانی و هێزەكانی هاوپەیمانان و ئەوەش دوای جەنگی یەكەمی جیهانی و بە پێی ئەو رێكەوتنە حیجاز و ئەرمینیا و كوردستان سەربەخۆیی وەربگرن، و لە لایەكی تر سنوری نێوان سوریا و عێراق لە لایەك و توركیا بكێشرێت.\n1922: راگەیاندنی دەستوری فەلەستین لە لایەن دەسەڵاتی ئینتیدابی بەریتانی، و بە پێی ئەو دەستورە ئەنجومەنی نیشتمانی دروست بكرێت لە 22 ئەندام 6 یان ئینگلیز و 4 یان جولەكە و هەڵبژاردنی 8 موسڵمان و مەسیحی و دوو جولەكە و مەندوبی سامی سەرپەرشتی بكات، فەلەستینیەكان رەتی هەڵبژارندنی ئەنجومەنەكەیان دایەوە.\n1937: رووخانی حكومەتەكەی (بەكر سدقی).\n1945: شۆڕشی سێهەمی بارزان.\n1945: یابان لە رێگای ئێستگەوە خۆبەستەوەدانی خۆی راگەیاند لە میانی جەنگی دووەمی جیهانی.\n1956: دامەزراندنی (خوێندكارانی كورد) لە ئەوروپا.\n1963: هێزەكانی سوپای عێراق زاخۆ و ناوچەكانی دەوروبەری داگیركرد.\n1973: یەكیەتی سۆڤیەت كەشتی چوارەمی ئاسمانی هەڵدا بۆ سەر مەریخ بە ناوی (مارس-7).\n1974: برتوگال پلانێكی راگەیاند كە ماوەكەی 2 ساڵ بوو بۆ سەربەخۆبوونی ئەنگۆلا.\n1988: یادی شەهید كردنی عەبدولمەسیح پۆڵس سڵێوە (سۆران) (1954-1988) , لەڕۆژی (28/10/1988) یش ڕژێم (8) كەسی لە كەس و كارەكەی لە سێدارەدا .\n1989: دانانی جەنەراڵ (كۆڵن پاوەڵ) بە سەرۆكی دەزگای ئەركانی هاوبەشی ئەمریكی، و كە یەكەمین زنجیە ئەو پۆستە وەربگرێت لە ویلایتە یەكگرتووەكان.\n1990: بەستنی كۆنگرەی كتوپڕی لوتكەی عەرەبی هەژدەهەم لە قاهیرە بۆ تاوتوێی هێرشی عێراق بۆ سەر كوێت.\n1995: لە لایەن حكومەتی ئەردەنەوە مافی پەنابەری رامیاری درا بە هەریەك لە (سەدام كامیل) و (حسێن كامیل)، و خێزانەكانیان (رەنا) و (رەند) كە كچی سەدام حسێن بوون.\n1998: سوڵتانی برۆنای (حەسەن بەلقیە) فەرمانێكی سوڵتانی دەركرد بە دانانی كوڕەكەی (موهتەدی بیللا بەڵقیە) بە وەلی عەهد.\n2000: پاش دە ساڵ لە ئابڵوقەی ئابووری سەر عێراق، بۆ یەكەمین جار سەرۆكێكی بیانی سەردانی عیراقی كرد، ئەویش (هۆگۆ جاڤێز) ی سەرۆكی ڤەنزویللا بوو.\n2002: توركمەنستان یاسای گۆڕینی ناوی مانگەكان و رۆژەكانی هەفتەی دەركرد.\n2002: حكومەتی هەرێم و وەفدی بانگەوازی جنێف (ڕێككەوتنی قەدەغەكردنی مین) یان ئیمزا كرد.\n2008: هێزەكانی سوپای روسیا پایتەختی هەرێمی (ئۆسیتیای باشور)یان كۆنترۆڵكرد.\n2010: ژنە بەڕێوەبەری رێكخراوی تەندروستی جیهانی (مارگرێت چان) كۆتایی هاتنی پەتای ئەنفلۆنزای بەرازی راگەیاند.\n2014: تێكشكانی فڕۆكەی هێڵەكانی سیاهانی ئاسمانی گەشتی 5915 لە نزیك فڕۆكەخانەی میهر ئابادی نێودەوڵەتی لە تاران و مردنی 38 كەس بەلای كەمەوە.\n2014: راگەیاندنی بردنەوەی (رەجەب تەیب ئەردوگان) لە هەڵبژاردنەكانی سەرۆكایەتی توركیا لە جەولەی یەكەم دوای ئەوەی كە رێژەی 51,79%ی دەنگەكانی بەدەستهێنا.\n1296: مەلیك یانگی نابینا، مەلیكی بوهیمیا.\n1810: كامیلو بنسو، سەرەك وەزیرانی ئیتالیا.\n1874: هربرت هوفەر، سەرۆكی ویلایەتە یەكگرتووەكان.\n1902: ئەرنی تیسیلیۆس، زانای كیمیای زیندەیی سویدی و وەرگری خەڵاتی نۆبڵی كیمیای ساڵی 1948ز.\n1913: ولفجانج باول، زانای فیزیای ئەڵمانی و وەرگری خەڵاتی نۆبڵی فیزیای ساڵی 1989ز.\n1936: إبراهیم الشقنقیری، دەرهێنەری میسری.\n1945: شێخ فەهد ئەحمەد جابر سوباح، دیارترین كەسایەتی وەرزشی لە دەوڵەتانی كەنداو و ئاسیا.\n1951: خوان مانویل سانتوس، سەرۆكی كۆڵۆمبیا.\n1959: روزانا ئەركیت، ژنە ئەكتەری ئەمریكی.\n1960: ئەنتۆنیۆ باندیراس، ئەكتەری ئیسپانی.\n1966: ئیبراهیم حەسەن، یاریزان و راهێنەری تۆپی پێی میسری.\n1966: حسام حەسەن، یاریزان و راهێنەری تۆپی پێی میسری.\n1969: برایان دراموند، ئەكتەری كەنەدی.\n1971: روی كین، یاریزانی تۆپی پێی ئیرلەندی.\n1973: خافێر زانیتی، یاریزانی تۆپی پێی ئەرجەنتینی.\n1973: هەیفا مەنسور، ژنە دەرهێنەری سعودی.\n1974: دیفید سومیل، یاریزانی تۆپی پێی فەرەنسی.\n1978: دانییل ئەلسوب، یاریزانی تۆپی پێی ئوستورالی.\n1979: جوانا گارسیا، ژنە ئەكتەری ئەمریكی\n1981: مالیك مەعاز، یاریزانی تۆپی پێی سعودی.\n1988: عەباس ئیبراهیم، گۆرانیبێژی سعودی.\n1989: بن سەحەر، یاریزانی تۆپی پێی ئیسرائیلی.\n833: خەلیفە مەئمون، خەلیفەی ئیسلام.\n1535: ئیبولیتو دی میدیشی، حاكمی فلۆرەنسە.\n1896: ئوتو لینینتال، داهێنەری فڕۆكەوانی ئەڵمانی.\n1915: هنری موزلی، زانای فیزیای ئینگلیزی.\n1992: ئەربیرت هایم، پزیشكی نەمساوی نازی.\n1995: رەفعەت داری، هونەرمەندی كورد، ساڵی 1938 لە گوندی (دارا) لە عامورا لە رۆژئاوای كوردستان لەدایكبووە.\n2002: ئازاد شەوقی، لە سلێمانی، لە تەمەنی 73 ساڵی.\n2012: عومەر بن سولەیمان ئەشقەر، پیاوی ئاینی فەلەستینی.\n2012: ڕحمد زید السرحان، سەرۆكی ئەنجومەنی ئوممەی كوێتی.\nجەژن و بۆنەكان:\nجەژنی سەربەخۆیی لە ئیكوادۆر.\nPUKmedia ئا/ حسن هەڵەبجەیی


مەلا بەختیار: ئازادی ئەقڵ لەدایك دەبێت\nئێوارەی ئەمڕۆ دوو شەممە 7-10-2019 چوارەمین فێستیڤاڵی فیلمی نێودەوڵەتی سلێمانی، كۆتاییهات و تیایدا مەلا بەختیار، سەرۆكی فێستیڤاڵەكە، وتەیەكی پێشكەش كردو تیایدا ئاماژەی بۆ ئەوەكرد، كە: ئاییندەیەكی جوان لەدایكدەبێت بۆ هونەرمەندان، نوسەران، رەخنەگرەكان، دنیایەكی تر دێتە پێشەوە، كە دەتوانن دوور لەسانسۆرەكان‌و لەسەركوێركردنەكان، تەواوی داهێنانەكانیان لەبواری سینەما، ئەدەب، شانۆ‌و هەموو بوارەكانی تر، بخەنە خزمەتی كورد‌و مرۆڤایەتی، یان مرۆڤایەتی‌و كورد.\nئەمەی خوارەوەش، دەقی وتەكەی مەلا بەختیار، سەرۆكی فێستیڤاڵی فیلمی نێودەوڵەتی سلێمانی:\nزۆر سوپاس، لەرۆژانی فێستیڤاڵ، چ لەم هۆڵەو چ لەهۆڵەكانی سینەما، ئێوە ئامادەییەكی هونەردۆستانەو پڕ لەپەرۆشیتان هەبوو بۆ شارەكەتان‌و بۆ كوردستان، بۆ فێستیڤاڵ. ئێمە خۆشحاڵین بەخۆشحاڵبونتان بە فێستیڤاڵ، ئومێدەوارین بەردەوامبین.\nتیپێكی جوان، من ناتوانم تیپ هەڵبسەنگێنم، موزیك هەڵبەسنگێنم، بەڵام خۆشحاڵم یەكێك لەخەڵكی شارەكەم‌و هاوشارەكەم، هەژار زەهاوی دەفژەن، یەكێك لەخەڵكی شارەكەمە، كە شاكاری دەفژەنە لەدنیادا. سەربەرزم هەم بەشارەكەم‌و هەم بەدەفژەنەكەمان. هەروەها بۆ ئاگاداریتانن نەصیر شەمۆ، عودژەنی بەناوبانگی جیهانی، ئەویش خەڵكی شاری خانەقینە.\nهەڵسەنگاندنی فێستیڤاڵ بۆ داوەرەكان ماوەتەوە، ئێمەومانان هیچ قسەیەكی تێدا ناكەین، بەڵام ئەوەی من لەشار سینەما، چاوپێكەوتنەكان، بینینەكان، كورتە وتارەكانم خوێندەوە، خۆشحاڵم كە لەسەدا 90و پتر، فێستیڤاڵەكەیان بەدڵ بووە.\nلەلای من گرنگیشە، میوانەكان، فەرەنسییەكان، ئێرانییەكان، عەرەبەكان‌و میوانانی تر، فێستیڤاڵیان بەدڵبووەو لەئاستی فێستیڤاڵە نێودەوڵەتییە گەورەكانی دنیا‌و هەندێكیش بردیانە ئاستی فێستیڤاڵی كان! ئەمە نازانم چەند راستە یان چەند راست نییە، بەڵام وتنی زۆر جوانە.\nبۆ ئاگاداریشتان، فێستیڤاڵی كان حەوت كەس دایانمەزراندووە كە یەكێك لەدامەزرێنەرەكانی خوالێخۆشبوو فرانسۆ میتەرانی سەرۆك كۆماری پێشووتری فەرەنسا بووە.\nخۆشحاڵیش بووم كە دەقیقەیەك وەستان بۆ گیانی پاكی زیاتر لەسەد شەهیدو شەش هەزار بریندارەی كە لەم دواییەدا بۆ نان‌و ئازادی راپەڕین.\nدەركەوت، هیچ حكومەتێك، نە بەهێزی مەزهەب، نە بەزەبروزەنگ ناتوانێ خەڵك دابینبكات. سەردەم، سەردەمی ئازادی‌و ئاسودەیی‌و تێربوونە. سەردەمی چەواشەكاری نەما! سەردەمی تاكگەرایی تێكەڵ بەئازادییەكانەو سەردەمی داهێنانە. سەردەمی ئەوەنییە، دەسەڵات لەسەنتراڵەوە بتوانێ هەموو جومگەكانی ژیان‌و هەستەكان كۆنترۆڵ بكات، كۆتایی هات ئەم سەردەمە.\nشەش ساڵ لەمەوبەر، لەوتارێكمدا نوسیومە‌و ئەمڕۆ لەسایتی چاودێر بڵاودەبێتەوە، نوسیومە: عیراق، بۆ قۆناغی دووەمی راپەڕینی وڵاتانی عەرەبی، دواكەوت! قۆناغی دووەمیش ئەمەیە كە دەستیپێكردووە.\nئەم قسانەش بۆیە دەكەم، دڵنیام، ئەم خۆپیشاندان‌و راپەڕینانە، ژانێكی گەورەیە لەڕۆژهەڵاتی ناوەڕاستدا‌و دوا سەرنجام لەرەهەندە سیاسی‌و كۆمەڵایەتییەكانیدا، لێرە شكست دەخوات‌و لەوێ دەنیشێتەوە، لێرە قوربانی دەدرێت‌و لەوێ خامۆش دەكرێ، لێرە دیكتاتۆر سەردەكەوێ‌و لەوێ زەبروزەنگ سەردەكەوێ! ئەمە راستەو مێژووی دیموكراسی وابووە! بەڵام لەڕەهەندی دووری ئەم رووداوانەی لەڕۆژهەڵاتی ناوەڕاستدا دەگوزەرێ، لەئەنجامدا دیموكراسی‌و ئازادی لەدایك دەبێ. كە دیموكراسی‌و ئازادی لەدایكبوو، ئەوكاتە لەم سەردەمەدا، كە سەردەمی جیهانگیرییە، ئازادی هونەر، ئەدەب، نوسین‌و ئازادی ئازادی ئەقڵ لەدایكدەبێت..! خەفەقان‌و ژێردەستەیی‌و سەركوێكردن‌و سەركوتكردن كۆتاییدێت.\nرۆژهەڵاتی ناوەڕاست سەد ساڵە، هەر لەسایكس پیكۆوە تا ئێستا هیلاكی ئەم دیكتاتۆرانە‌و نەبوونی دیموكراسییە. ئیتر ئەو سەردەمە كۆتایهات، جۆش دەخوات ئەم سەردەمەو ئاییندەش، ئاییندەیەكی جوان لەدایكدەبێت، كە ئەوەش بۆ ئێوەی هونەرمەندان، نوسەران، رەخنەگرەكان، دنیایەكی تر دێتە پێشەوە، دنیایەك كە دەتوانن دوور لەسانسۆرەكان‌و لەسەركوێركردنەكان، تەواوی داهێنانەكانتان چ لەبواری سینەما، ئەدەب، شانۆ‌و هەموو بوارەكانی تر، بخەنە خزمەتی كورد‌و مرۆڤایەتی، یان مرۆڤایەتی‌و كورد.\nخۆشحاڵم هەم شەرەفی كردنەوەی فێستیڤاڵ بەمن سپێردراو ئێستاش لەكۆتایی فێستیڤاڵدا پێیانخۆشبوو ئەم چەند وشەیە، لەهونەرو داهێنان‌و ئازادی‌و سیاسەت بڵێم‌و ئومێدەوارین ئێمەی رۆژهەڵاتی‌و لەڕۆژهەڵاتی ناوەڕاستیشدا، نەتەوەی كوردی بێبەشكراو لەهەموو مافەكان، ئێمەش ئیتر نۆرەمانبێ، بەرەو دنیای ئازادیی‌و ئاسودەیی بڕۆین، كە پەنجا ملیۆن مرۆڤی كوردی لێ بێبەشكراوە.


تەنز، رێگایەک بەرەو ئازادی\nرۆژانە مرۆڤەکان گاڵتە و گەپ دەکەن. کاتێک لە ناو بنەماڵە دادەنیشین، یاخود لەگەڵ هاوڕێکانمان کۆدەبینەوە بەشێکی گرینگی پێوەندییەکانمان لەسەر گاڵتە و قسەی خۆش راوەستاون. ئێمە ئەمە دەکەین بۆ ئەوەی لە قورسایی ساتەکانی ژیان کە زیاتر ئەرکن دەربازبین، باریان سووک بکەین و کەمێک خۆشی بە خۆمان و بە دەورووبەرمان ببەخشین.\nبۆچی دەنووسین (١٩)\nمەرج نیە کاراکتێری دەق کاری گەورە ئەنجام بدات و دەق گێڕانەوەی ئەم کارە گەورەیە بێت. کاراکتێری دەق لە رێگای ئەو کاریگەرییەوە لە زەینی خوێنەردا جێیدێڵێ، دەبێ بە قارەمان. چونکە خەسڵەتێک لە کاراکتێرەکەدا بەرجەستەیە و ئێمە ئەم بەرجەستەبوونە لە رێگای خوێندنەوەوە ئەزمووندەکەین.\nرووناکیم نیشان بدە\nلە کەنار خانووەکەمانەوە گوزەری کرد\nتا پێمان بڵێ\nکچەکان ئیتر زیندەبەچاڵ ناکرێن\nدارستانێکی تاریک تاریک\nلە ناو ئەم ژوورە تاریک تاریکەدا کۆمۆدێکی تاریک تاریک هەبوو. لە ناو ئەم کۆمۆدە تاریک تاریکەدا رەفکێکی تاریک تاریک هەبوو. لە ناو ئەم رەفکە تاریک تاریکەدا کارتۆنێکی تاریک تاریک هەبوو. لەناو ئەم کارتۆنە تاریک تاریکەدا رۆحێکی تیابوو:\nبۆچی دەنووسین (١٥)\nبۆچی دەنووسین (١٤)\nئەدەب و وەسف\nئەدەبییات سەداسەد باسی ئەو شتە نییە لە دەرەوە روو دەدات. ئەدەب وەک دەڵێن دەرەوە وەک ئەوەی وەسف دەکا کە دەبێ ببێ، یاخود وەسف و باسی ئەو شتانەیە کە نووسەر زیاتر لە شتەکانی تر دەیانبینێ. زۆر جار نەفسی رووداوێک دەکرێ تەنیا لایەن یان چەند لایەنی بکەوێتە ژێر وردبینییەوە، کە لە گەڵ ئەمەیشدا بە تێپەڕاندنی رووداوەکە بە سافیی زەینی نووسەردا ئیتر رووداوەکە لایەنێکی تریشی کە هەمان لایەنی زەینی نووسەرە پێی زیاد دەبێ. کەواتە بەرهەمی ئەدەبی بەرهەمێکی فرەچەشنە، هەم رئالە، هەم خەیاڵە و هەم ویست و داوا.


هەڵبژاردن لەنێوان: ماف وئەرک و بەشداری وبایکۆت دا!؟ – لڤین پرێس\nڕاستە لە ڕۆژهەڵات وعێراق وهەرێمی کوردستان بەتایبەتی هەڵبژاردن لە ناوەڕۆکی خۆی خاڵی کراوەتەوە بەوەی:\n١/هیچ جارێک بێ ساختەکاری ئەنجام نادرێت.\n٢/ئاڵوگۆڕی ئاشتیانەی دەسەڵات ناهێنێتە ئاراوە.\n٣/جارلەدوای جار دەسەڵاتی گەندەڵ ملهوڕتر وبێباکتر وگەلیش بێهیواتر ونائومێد تر دەکرێت\n٤/خراپەکاران وکەس وحزبی گەندەڵ سزا نادرێت.\nبەڵام لەنێوان بژاردەکانی (بایکۆت،کودەتا،شۆڕش،ڕاپەڕین،بەشداری)تاکوئێستا هیچ بژاردەیەکی باشترلەبەشداریمان لەبەردەستدا نیە.\nڕاستە بایکۆتیش بژاردەیەکە ئەوەی پێی دەوترێ(ئۆپۆزسیۆنی لا انتخابی)وئامانج ڕیسواکردنی دەسەڵاتی سەرکوتکاروستەمکاروهەڵدانەوەی ڕووی دزێویەتی وکورد واتەنی ماڵی قەڵب سەرخاوەنی خۆی.\nبایکۆت کاتێ دروستەکە:\n١/بەدەستوورویاسا مافی تۆی هاوڵاتی گرەنتی وپارێزراوکرابێت.\n٢/ببێتە مایەی بەخۆداچوونەوەوعیبرەت وەرگرتنی دەسەڵاتداران.\n٣/ببێتە ڕووداوێک وسەرنجی ڕێکخراووکۆمەڵگای نێودەوڵەتی ڕابکێشێت.\nلەکاتێکدا کەهیچکام لەو ئامانجانە ناپێکیت وهەوڵی ساردکردنەوەی خەڵک دەدەیت لەبەشداری کردن بەمە ئاو دەکەیتە ئاشی دەسەڵاتی سەرکوتکەروقۆرخکارو تاڵانچیەوەوئەجندا ونەخشەی گڵاوی دەسەڵات جێبەجێ دەکەیت.\nچونکە حزبە دەسەڵاتدارەکان لەخوایان دەوێ خەڵک بەشداری نەکات وئەوانیش لەژێر هەڕەشەو چەواشە کاری وپارەهەڵڕشتن حەشاماتە بەبارمتە گیراوەکانی خۆیان بەزەبری موچەوکڕین وچاوسوورکردنەوە ڕاپێچی سندوقەکانی دەنگدان دەکەن.\nکەواتە ئەوەی لێرەدا زیانی بەرکەوت بەرەی ئۆپۆزسیۆن وخەڵکی سەربەخۆیە چونکە زۆربەی ئەوانەی متمانەیان بەهەڵبژاردن لاواز بوەو بایکۆت دەکەن خەڵکانی دەرەوەی دەسەڵات وتوێژە ناڕازیەکەیە.\nسەیروسەمەرەکە لەوێدایە ئەوانەی بانگەشەی بایکۆت دەکەن خۆیان ڕۆژگارێک پەرلەمانتاروکاربەدەست بوون هەتا خۆیان هەبون هەڵبژاردن گرنگ وچارەنوسساز بوو بەڵام ئێستا پرۆسەیەکی بەدناوو گوماناویە.\nلەلایەکی تر سەرنجم داوە هەرئەوانەی بانگەشەی بایکۆت دەکەن دوایی خۆیان چاوەڕوانی مەرحەمەتی پەرلەمانتارێک دەکەن (کەبەدەنگی ساختە یاخود لەنەبوونی پەرلەمانتاری بەتوانادا ئەوشوێنەی داگیرکردوە)کەلەنوسینگە یان لیژنەکانی پەرلەمان یاخودا لەدیبەیت وۆرک شۆپێک بیبینێت یاخودا یاداشت وداوایەکی بۆبگەیەنێت.\nلێرەوە بەڕای بەندە بەشداری هەڵبژاردن لەمافەوە دەبێت بەئەرک،بەڵام ئەو ئەرکە دەبێت بەهۆشیاریەوە ڕاپەڕێنرێت،،دەنگ بدەنە کەسانێک کاک عومەری حاجی عینایەت ووتەنی (پەرلەمانتاری پێشووی بەتوانا وکەسایەتی لێهاتوو)کەخەمی شکۆی خۆی بێت.\nدەنگ بدەنە کەسانێک لەتاقیکردنەوەی پارەوپۆست وداوێن دا بەسەرکەووتوویی دەرچوون،،،دەنگ بدەنە کەسانێک دوایی وەڵامی تەلەفونەکانتان بدەنەوەولەخۆیان نەگۆڕێن،،دەنگ بدەنە کەسانێک کەخۆی بەقەرزاری تۆی هاوڵاتی بزانێت،، دەنگ بدەنە کەسانێک ڕۆبۆت وکۆیلەی حزبەکەی نەبێت ولەسەرپێی خۆی وەستابێت وبەهەقی خۆی هاتبێتە پێشەوە نەک بەچەقەنەی تەکەتول وخۆچەماندنەوە بۆکەسانێک کەهیچ شایستە نین،، کەبەدڵنییاییەوە لەم کاراکتەرانە هەبوون ودەشبن .\nبۆیە تۆی هاوڵاتی مافی بەشداری کردنت بگۆڕە بەئەرک لەپێناوی تەمێکردنی دەسەڵاتێک کەهەرچی بێحورمەتی هەیە بەمرۆڤی کوردی کردوەو ئەزموونی سەدساڵەی بەخوێن وفرمێسک وعارەق ئاودراوی گەلەکەمانی تالێواری تیاچوون بردوە.\nدڵشاد گەرمیانی وەڵامی صلاح الدین بها‌ء الدین دەداتەوە


بەڕێوەبەرایەتیی گشتیی تەندروستیی سلێمانی ڕێنمایی نوێی خۆپارێزیی تایبەت بە ڤایرۆسی کۆرۆنا بڵاودەکاتەوە و ڕایگەیاندووە ڕۆژ بە ڕۆژ ئامارەکان ڕوو لە زیادبوون دەکەن.\nلە ڕاگەیەندراوێکدا بەڕێوەبەرایەتیی گشتیی تەندروستیی سلێمانی ڕایگەیاند، “بەراورد بە چەند هەفتەی ڕابردوو ئامارەکان ڕۆژ بە ڕۆژ ڕوو لە زیادبوون دەکەن، بەپێی پێشبینیەکانی پزیشکان و نەخۆشخانە و سەنتەرەکانی کۆرۆنا توشبوون بە ڤایرۆسی کۆرۆنا لەداهاتوودا زیاتر بەرزدەبێتەوە”.\nتەندروستیی سلێمانی داواش لەهاوڵاتییان دەکات پابەندبن بە ڕێکارەکانی خۆپارێزی و ڕێنماییە تەندروستییەکان لەسەرجەم شوێنە گشتییەکان.\nڕێنماییەکانی تەندروستیی سلێمانی:\n4.گرنگیدان بە دەستشتن و پاک و خاوێنی و خواردنی خۆراکی تەندروست و جل و بەرگ.\n5.مانەوە لە ماڵەوە و دوورکەوتنەوە لە قەرەباڵغی.\nپەرستارێکی ئێرانی دوای ئەوەی توشی ڤایرۆسی کۆرۆنا بوو، نزیک بوو لەوەی کۆتایی بە دوو گیانییەکەی بێت و منداڵی…


فەرموودە: ئایا ئەو شتانەی کە حەرامی دەکەن کە خودا حەڵاڵی کردووە، ئێوە حەرامی ناکەن لە سەر خۆتان؟ ئایا ئەو شتانەی کە حەڵاڵی دەکەن لە کاتێکدا خودا حەرامی کردووە، ئێوە حەڵاڵی ناکەن لە سەر خۆتان؟ وتم: بەڵێ، فەرمووی: ئەوە پەرستنیانە. - فرەفەرهەنگی فەرموودە وەرگێڕاوەکانی پێغەمبەر ﷺ\nفەرموودە: ئایا ئەو شتانەی کە حەرامی دەکەن کە خودا حەڵاڵی کردووە، ئێوە حەرامی ناکەن لە سەر خۆتان؟ ئایا ئەو شتانەی کە حەڵاڵی دەکەن لە کاتێکدا خودا حەرامی کردووە، ئێوە حەڵاڵی ناکەن لە سەر خۆتان؟ وتم: بەڵێ، فەرمووی: ئەوە پەرستنیانە.\nلە عەدی کوڕی حاتەمەوە -ڕەزای خوای لێبێت- دەڵێت: کە بیستوویەتی پێغەمبەر ﷺ ئەم ئایەتەی خوێندووەتەوە: (اتَّخَذُوا أَحْبَارَهُمْ وَرُهْبَانَهُمْ أَرْبَابًا مِنْ دُونِ اللَّهِ وَالْمَسِيحَ ابْنَ مَرْيَمَ وَمَا أُمِرُوا إِلاَّ لِيَعْبُدُوا إِلَهًا وَاحِدًا لا إِلَهَ إِلاَّ هُوَ سُبْحَانَهُ عَمَّا يُشْرِكُونَ) واته: (زانا و ڕاهیبەکانیان (دیندارەکانیان) کردووە بەپەروەردگار لە جیاتی خوا ھەروەھا مەسیحی کوڕی مەریەمیش (یان کردوە بە خوا) لە کاتێکدا فەرمانیان پێ نەدراوە بێجگە لەوەی کەیەک خوا بپەرستن کە ھیچ پەرستراوێک ڕاست نیە بێجگە لە ئەو، پاک و بێگەردی بۆ ئەو (خودا) یەی لەوەی دەیکەنە ھاوبەشی). (عەدی دەڵێت) منیش وتم: ئێمە نایان پەرستین، پێغەمبەر ﷺ فەرمووی: «ئایا ئەو شتانەی کە حەرامی دەکەن کە خودا حەڵاڵی کردووە، ئێوە حەرامی ناکەن لە سەر خۆتان؟» (عەدی دەڵێت) وتم : بەڵێ. ﷺ فەرمووی: «ئەوە پەرستنیانە».\nکاتێک ئەم هاوەڵە بەڕێزە خوێندنەوە وتیلاوەی پێغەمبەر ﷺ ی بیست بۆ ئەم ئایەتە کە باسی جولەکە ونەسڕانییەکانی تێدایە کە ئەوان زانا وڕاهیبەکانیان کردووە بە (خودا) بۆ خۆیان کە هەندێک شتیان بۆ لە شەرعدا دادەنێن کە پێچەوانەی شەریعەتی خوای گەورەیە وئەمانیش گوێڕایەڵیان دەکەن لەو گۆڕانکارییە لە شەریعەتدا، ئەم هاوەڵە لە واتاکەی دڵنیا نەبوو چونکە گومانی وابوو پەرستن تەنها بریتیە لە سوجدە وکردارەکانی تر، پێغەمبەر ﷺ بۆی ڕوون کردەوە کە گوێڕایەڵی زانا وڕاهیبەکان (دیندارەکان) لە حەرامکردنی حەڵاڵ وحەڵاڵکردنی حەرامدا پەرستنەو پێچەوانەی حوکمی خوای گەورە وپێغەمبەرە ﷺ.\n1: گوێڕایەڵی کردنی زاناکان وجگە لە ئەوان لە دروستکراوەکان (مەخلوقەکان) لە گۆڕینی حوکمەکانی خوای گەورە، ئەگەر کەسی گوێڕایەڵ بزانێت ئەو زانایانە پێچەوانەی شەرعی خوای گەورە دەڕۆن ئەوا ئەم کارە ئەو کەسە گوێڕایەڵانە شیرکی گەورەیە (هاوبەشدانانی گەورەیە).\n2: حەڵاڵ کردن وحەرام کردن مافی خوای گەورەیە.\n3: ڕوونکردنەوەی جۆرێکە لە جۆرەکانی شیرکە ئەویش شیرکی گوێڕایەڵی کردنە.\n4: ڕێگەپێدراوی ومەشروعیەتی فێرکردنی کەسی جاهیل ونەزان.\n5: واتای پەرستن (عیبادەت) فراوانە هەموو شتێک دەگرێتەوە کە خوای گەورە خۆشی دەوێت وپێی ڕازییە لە وتە وکردەوە ئاشکرا ونهێنییەکان.\n6: ڕوونکردنەوە وڕاگەیاندنی گومڕایەتی حاخام وقەشەکان.\n7: سەلماندنی ودووپاتکردنەوەی شیرکی جولەکە (جووەکان) ونەسڕانیەکان (گاوڕەکان).\n8: بنچینەی ئاینی پێغەمبەران یەکە ئەویش تەوحیدە (یەک خوا پەرستییە).\n9: گوێڕایەڵی کردنی مەخلوقەکان کە ببێتە هۆی سەرپێچیکردنی فەرمانەکانی خوای گەورە، پەرستنی ئەو مەخلوقەیە.\n10: واجب بوونی پرسیارکردن لە زانایان لە شتێک کە حوکمەکەی شاراوە بێت.\n11: سووربونی هاوەڵان (صەحابە) لە سەر فێربوونی زانست.


ڕێژیمی ئێران بۆ قەرەبووکردنەوەی بودجه داوای وامی لە سندووقی نێونەتەوەیی دراو کردووە\n10:26 - 25 رەشەمه 2719\nکاربەدەستانی ڕێژیمی ئیسلامیی ئێران باسیان لەوە کردووە، دەوڵەت بە وەرگرتنی وامی ٥ میلیارد دۆلاری دەیهەوێت کەمیی بودجەی خۆی قەرەبوو بکاتەوە، چونکە وڵاتانی بیانی هاوکاریی خۆیان بۆ قەیرانی کۆرۆنا لە ئێران دەربڕیوە.\nکارناسانی ئابووریی ئێران ئاشکرایان کردووە، وا وێدەچێت ئەگەر وامی ٥ میلیارد دۆلاریی سندووقی نێونەتەوەیی دراو بە ئێران بدرێت، سەرەڕای ئەوەیکە سەرچاوەی ماڵیی بۆ قەیرانی کۆرۆنا دەست دەکەوێت، بەشێکی ئەو پارەیەش بۆ کەمیی بودجە تەرخان دەکرێت.\nلە بەرنامەی تێچوو و داهاتی ساڵی داهاتوو، تەنیا ٤٨ میلیارد تمەن بە داهاتی نەوت تەرخان کراوە کە بە بەراورد لەگەڵ ساڵی ٩٨ی هەتاوی، ٦٨ لەسەد دابەزینی بەخۆیەوە بینیوە.\nئەو کەسریی بودجەیە بە مانای لەدەستدانی بەشێکی گەورەی داهاتی دەوڵەتە.\nبەپێی لێکۆڵێنەوەکان، دەوڵەت لە باشترین دۆخدا دەتوانێت ٥٠٠ هەزار بەرمیل نەوتی بفرۆشێت، بۆیە دەسەڵات بە وەرگرتنی وام لە سندووقی نێونەتەویی دراو هەم پێش بە کۆرۆنا بگرێت و هەمیش کەسریی بودجەی قەرەبوو بکاتەوە.\n"محەممەد جەواد زەریف"، وەزیری دەرەوەی ڕێژیمی ئێران، ڕۆژی پێنجشەممە ٢٢ی ڕەشەمە، له پەیامێکی تویتێریدا بڵاوی کردەوە، تاران داوای ٥ میلیارد دۆلار پارەی لە سندووقی نیونەتەوەیی دراو وەکوو یارمەتیی ئاوارتە لەو ناوەند نێونەتەوەییە کردووە.\nچاودێرانی سیاسی بەنیبسەت ئەو داواکارییەی ڕێژیمی ئێران باس لەوە دەکەن، ئەو داواکارییە بۆ خۆدەرهاویشتنی کاربەدەستانی ڕێژیمی ئێران لە قەیرانی کۆرۆنایە، هەروەها هیچ دیار نییە ئایا ئەو پارەیەی کە بە ئێران دەدرێت بۆ گرووپە تێرۆریستییەکان خەرج نەکرێت.